Enver Pasha: Musuh Ataturk Yang Menjadi Pahlawan Nasional Turki

Hubungan di antara revolusioner Rusia dan revolusioner Turki terganggu akibat perseteruan peribadi antara dua pemimpin terkemuka Turki. Pihak Bolshevik mengambil pendekatan yang menyokong dan sangat mesra terhadap Mustafa Kemal Pasha, dan Kemal juga menunjukkan kecenderungannya yang memiliki pandangan simpati secara aktif terhadap kerajaan Soviet. Walau bagaimanapun, suasana ini telah disulitkan oleh kehadiran seorang tokoh romantis Turki, Ismail Enver Pasha.

Kedinginan yang wujud di antara Enver Pasha dan Mustafa Kemal Pasha sebenarnya bukanlah sesuatu yang baru berlaku selepas tamatnya Perang Dunia Pertama, tetapi Mustafa Kemal telah memutuskan semua hubungan persahabatan dengan Enver Pasha dan seluruh bekas badan pentadbiran Empayar Uthmaniyah di bawah Jawatankuasa Perpaduan dan Kemajuan – C.U.P (Turki Muda) seawal dari tahun 1912 lagi.

Enver diibaratkan seperti Ludendorff versi Turki. Semasa Perang Dunia Pertama, dia boleh dikatakan sebagai pemerintah sebenar Empayar Uthmaniyah yang berkuasa mutlak, bersama-sama dengan Talaat Pasha dan Djemal Pasha, mereka bertiga membentuk kuasa kediktatoran triumvirat yang kebal.

Namanya menjadi kuasa yang menggerakkan pengaruh sejauh dari Berlin ke Baghdad, dan reputasinya sebagai seorang pemimpin kuat yang menjadi impian setiap lelaki telah tersebar sejauh ke sempadan India. Kaisar Wilhelm II mendapat tahu dan merasa kagum dengan pengaruhnya hingga Wilhelm nekad mahu meneruskan hubungan sekutu walaupun Sultan Abdülhamid II telah digulingkan oleh Turki Muda.

Pada waktu ini, Mustafa Kemal Pasha hanyalah seorang pegawai tentera yang tidak pernah berminat untuk mengambil tahu tentang perkembangan politik semasa. Tetapi dia umpama seekor burung laut pemangsa yang ganas dan sangat mudah tertarik kepada sesuatu sekiranya ia mengancam dirinya. Mustafa Kemal pernah bertengkar dengan Enver semasa Perang Tripoli dan berterusan hingga ke era Perang Balkan.

Semasa Perang Dunia Pertama, setelah Mustafa Kemal berjaya membelasah teruk tentera laut diraja British dan ANZAC di zon paling berdarah di Gallipoli, perselisihan yang lebih panas antara Kemal dan Enver mula timbul berkaitan dengan masalah struktur organisasi tentera.

Kedudukan Enver Pasha selaku Menteri Perang Uthmaniyah ketika itu lebih tinggi daripada Mustafa Kemal, namun, dia melihat Kemal sebagai seseorang yang memiliki kelebihan sebagai genius ketenteraan, sebagai satu ancaman yang tidak patut disimpan, lalu Kemal pun dihantar ke medan Mesopotamia-Palestin dalam keadaan “terhina”.

Di sana, Kemal berkonflik pula dengan seorang Jeneral Jerman bernama von Falkenhayn, yang lebih mengecewakan Enver, Kemal mahu mengundurkan diri dari khidmat ketenteraan. Tetapi, Liman von Sanders, pengganti Falkenhayn, telah memujuk Mustafa Kemal untuk kembali.

Apabila barisan pertahanan tentera Sultan dimusnahkan oleh tentera British di bawah perintah Jeneral Allenby di Baitulmaqdis, Mustafa Kemal menerima mandat tugasan dari von Sanders untuk bertahan di Adana dan membentuk semula struktur organisasi tentera Uthmaniyah.

Dari sinilah, Mustafa Kemal membuka langkah pertama menuju ke masa hadapan sebagai seorang pahlawan nasionalis yang akan membebaskan Turki dari penindasan penjajah Eropah.

Seminggu sebelum gencatan senjata bermula di antara Uthmaniyah dengan Pakatan Entente Barat, Mustafa Kemal hadir di Konstantinople atas urusan untuk menerima satu lagi mandat yang penting iaitu pelantikan pegawai kanan sebagai Inspektor Jeneral Anatolia.

Sementara Kemal mendaki ke puncak kekuasaannya, Enver Pasha pula terjerumus ke dalam lembah yang penuh penghinaan. Pasukan tentera di bawah pimpinannya telah mengalami kekalahan yang dianggap sebagai kekalahan yang paling menyedihkan di pergunungan Kaukasus semasa Pertempuran Sarikamish di mana angka korban mencatat hampir keseluruhan 308,660 tentera Uthmaniyah maut, ditangkap, cedera, ataupun hilang.

Kekalahan ini menyebabkan salah satu sebab tuduhan jenayah dilemparkan kepadanya, di samping dasar-dasar politiknya dengan Jerman yang telah mengheret Empayar Uthmaniyah ke kancah perang tanpa sebab yang munasabah dianggap sebagai punca yang menyebabkan kekalahan dan kejatuhan merudum Empayar Uthmaniyah.

Sultan melucutkan jawatan Enver sebagai Menteri Perang pada 4 Oktober 1918, sementara badan pentadbiran di bawah Talaat Pasha yang lain-lain meletakkan jawatan pada 14 Oktober 1918. Pada 30 Oktober 1918, Empayar Uthmaniyah terpaksa akur dengan menandatangani Gencatan Senjata Mudros.

Dua hari kemudian, ‘Tiga Pasha’ melarikan diri dengan cara mengasingkan diri. Pada 1 Januari 1919,  kerajaan baru menggugurkan nama Enver Pasha dari sebarang tugasan dan jawatan dalam tentera. Dia didakwa atas tuduhan jenayah perang dan dibicarakan in absentia (perbicaraan kes jenayah tanpa kehadiran pihak yang dituduh) dalam Perbicaraan Mahkamah Tentera Turki 1919–1920.

Beberapa tuduhan jenayah dibacakan kepadanya, “mengheret negara ke kancah perang tanpa alasan yang munasabah dan sah, mendalangi tragedi penempatan semula secara paksa terhadap etnik Armenia, dan meninggalkan negara tanpa kebenaran”, dan Enver Pasha dijatuhi hukuman mati.

Tetapi dari awal lagi Enver telah melarikan diri dan cuba untuk mencapai ke Odessa. Namun pelayarannya diganggu oleh taufan yang melanda di perairan Laut Hitam, lalu mematahkan tiang layar kapal kecilnya, hingga memaksa dia berpatah balik ke pantai Turki.  Walau bagaimanapun, ketika dia sekali lagi cuba menuju ke Rusia, dia sebaliknya melencong melalui Jerman dan dalam diam-diam menaiki kapal terbangnya sendiri dalam usaha untuk sampai ke Moscow.

Malangnya, enjin pesawatnya mengalami kerosakan hingga dia terpaksa membuat pendaratan cemas di Latvia. Enver ditangkap dan menghabiskan sedikit masanya di dalam penjara di Kovno, sebelum dipindahkan ke penjara di Riga. Tidak lama kemudian, dia dibebaskan dan dihantar kembali ke Berlin.

Percubaannya yang kali ketiga untuk sampai ke Moscow akhirnya berjaya pada bulan Ogos 1920. Dia telah disambut dengan layanan yang baik di Moscow di mana dia berhasil menjalinkan hubungan dengan perwakilan dari Asia Tengah dan bekas rakan-rakan seperjuangannya semasa Uthmaniyah berada di bawah kawalan Turki Muda melalui kerajaan C.U.P.

Dia juga ditemukan dengan pemimpin Bolshevik, Vladimir Lenin. Melalui bantuan dan pengaruh besar Lenin pada waktu itu, Enver cuba menggunakan pengaruh Lenin untuk menunjukkan bahawa dia akan menyokong Gerakan Nasionalis Turki yang sedang bangkit menentang pendudukan British yang membawa masuk peneroka dan populasi Yunani ke Anatolia.

Dia cuba berhubung dengan Mustafa Kemal melalui Lenin untuk memberi jaminan bahawa dia sudah tidak ada sebarang hasrat untuk campur tangan dalam gerakan politik di Anatolia, namun Mustafa Kemal sebaliknya langsung tidak merasa takjub mahupun gentar akan pengaruh yang dibawa melalui Vladmir Lenin, dia bahkan berkeras menolak permohonan Enver untuk kembali ke Istanbul tanpa kompromi.

Sebelum Enver Pasha, beberapa nama lain yang terkenal dari Turki telah mendahului Enver ke ibu kota Soviet, antaranya ialah Djemal Pasha, rakan sepakat semasa pemerintahannya sebagai Tiga Pasha yang terkenal, kemudian oleh bapa saudaranya Halil Pasha, dan kemudian Semi Bey. Namun, apa yang tokoh-tokoh Turki terkemuka ini hendak cari di Rusia?

Semasa Kongres Rakyat Timur Baku, satu deklarasi telah dibacakan oleh Enver Pasha di mana dia meluahkan protes dengan secara terbuka menyatakan dia membenci dan menyumpah kuasa imperialisme Jerman dan pemerintah imperialis Jerman sama seperti kebenciannya terhadap imperialisme Inggeris dan pemerintah imperialis Inggeris.

Dia turut mendakwa bahawasanya dia adalah sahabat kepada ideologi dan republik Soviet, dia memilih untuk bersama-sama dengan pejuang revolusi rakyat dan akan berjuang demi kepentingan rakyat yang tertindas. Tetapi Kongres itu dan orang-orang Bolshevik tidak mempercayai Enver. Djemal lebih mudah untuk dikawal kerana Djemal tidak memiliki ambisi bersifat anti-Kemalis.

Tidak lama kemudian, British mula memerangi ideologi komunis. Bahang konflik yang aktif mula muncul antara Rusia dan Inggeris. Afghanistan pada waktu itu terlibat dalam perjuangan kemerdekaan dengan Inggeris. Oleh itu, Moscow memerintahkan Djemal Pasha menumpukan lebih banyak tumpuan terhadap Kabul.

Di Kabul, Djemal telah menerima anugerah penghargaan yang tinggi, dan meninggalkan banyak kesan yang mempengaruhi Amanullah Khan. Perlembagaan Afghanistan sebahagian besarnya adalah hasil sumbangan kerjanya.  Dia juga banyak membantu dalam membentuk organisasi ketenteraan Afghanistan.

Enver mempunyai cita-cita yang jauh lebih liar dan mewah berbanding Djemal. Dia gemar berimaginasi dengan membayangkan dirinya memiliki kuasa yang setanding dengan Genghis Khan yang menyapu hampir keseluruhan benua Asia. Cita-citanya tiada batasan.

Di Moscow, Enver sering memakai tarbus yang agak tinggi berwarna hitam untuk mengurangkan ukuran fizikal badannya yang rendah menjadi tumpuan orang. Dan dia gemar bercakap besar tentang isterinya yang merupakan anggota keluarga terdekat Sultan Abdülhamid II.

Pemimpin Bolshevik amat menyedari bakat menyerlah Enver sebagai pemimpin tentera dan politik. Mereka juga sedar bahawa Enver adalah seorang pengembara berpengalaman. Tetapi, seperti yang pakar kaji jenayah, Cesare Lombroso pernah menyimpulkan bahawa antara dua lelaki yang dilahirkan dengan unsur api, seorang boleh menjadi penyebab kebakaran dan yang seorang lagi mungkin boleh menjadi kapten bomba yang dihargai.

Namun, Enver merupakan seorang anti-British yang tegar kerana dia berdendam terhadap orang Inggeris yang telah meruntuhkan Uthmaniyah dan merampas sebahagian wilayah Arab. Inggeris bertanggungjawab di atas sebahagian besar kekalahan tentera Uthmaniyah dalam Perang Dunia Pertama.

Bolshevik melalui Lenin pada mulanya ada melakukan usaha cuba mendamaikan hubungan di antara Enver dan Kemal. Namun cubaan itu gagal. Bolshevik menyangkakan mereka mampu mempergunakan Enver sebagaimana mereka pernah mempergunakan Djemal.

Berdasarkan perkiraan spekulasinya terhadap rasa kebencian Rusia yang telah sekian lama membara terhadap British dan kemungkinan akan wujud konflik baru antara Tentera Merah Moscow dengan Imperialis London, Enver datang ke ibu kota Soviet dengan harapan dia boleh meraih simpati dan sokongan Soviet.

Membentuk gandingan sebagai rakan kongsi yang baik mungkin akan menjadi realiti, seandainya cita-cita dan ambisi kuasa yang diimpikan Enver itu sesuai menurut kehendak dan rancangan Bolshevik. Tetapi satu-satunya lapangan untuk aktiviti Enver adalah di Afghanistan yang terlalu kecil untuk seorang lelaki yang bersifat seperti Enver.

Enver sangat gemar membayangkan sebuah empayar besar yang ditubuhkan melalui penaklukan segera. Dia menanan impian hendak membina semula Empayar Timuriyyah.  Dia memandang dirinya sebagai pemerintah dunia yang merangkumi seluruh wilayah Turkestan di China, Turkestan di Rusia, Kazakhstan, dan Afghanistan.

Kemudian, seumpama Alexander the Great, dia membayangkan satu kemaraan besar melalui Jalur Khyber menuju ke India dan melancarkan serangan ganas terhadap Empayar British yang bertapak di India. Dia mahu menjadi Napoleon Asia.

Dia menyembunyikan cita-cita jauh di sudut hatinya. Sedang elok-elok orang Rusia masih anti-Inggeris, dia pula turut mengheret sama wilayah Soviet. Enver mula memikirkan sesuatu yang lebih jauh, dia merasakan kejayaan Empayar Pan-Turania yang mahu ditubuhkannya adalah bergantung kepada kejayaan penaklukannya yang pertama terhadap pusat dunia Turan iaitu Turki. Dia mesti menggulingkan Mustafa Kemal Pasha.

Tetapi semasa Enver sedang bersantai di Moscow selama berbulan-bulan, Rusia telah pun mengeratkan hubungan mereka dengan Mustafa Kemal. Pada awalnya, Enver Pasha cuba bertindak sebagai perantara dalam rundingan Rusia-Turki dan meletakkan dirinya dalam kedudukan sebagai perwakilan Turki yang sebenar.

“Mustafa Kemal terlalu lemah.  Dia tidak dikenali orang kebanyakan sama ada dari dalam dan luar negara. Manakala, aku memiliki reputasi di seluruh Turki dan Eropah. Setiap kanak-kanak di dunia Islam mengenali nama Enver Pasha.”

Orang-orang Bolshevik tidak melayan apa yang diperkatakan Enver, mungkin kerana mereka tidak mempercayai Enver sepenuh hati, dan mereka merupakan Kemalis totok. Moscow dan Ankara semakin lama bertambah semakin rapat, dan setelah perjanjian Soviet-Anatolia ditandatangani pada 16 Mac 1921, Enver merasakan harapannya mahu menggantikan Kemal melalui sokongan Bolshevik sudah musnah.

Oleh kerana itu, pada awal musim panas tahun 1921 dia menyatakan mahu pergi ke Kaukasus. Enver menginap di Rusia sebagai seorang tetamu untuk kerajaan Kesatuan Soviet, justeru, kerajaan tidak boleh menafikan hak Enver untuk bergerak bebas. Oleh itu, Enver diberi sebuah kereta salon sebagai pengangkutan untuk meneruskan perjalanan ke selatan.

Walau bagaimanapun, sebelum dia bertolak, dia secara peribadi sempat memberikan janji dan jaminan kepada Chicherin bahawa dia tidak akan berhubung dengan kenalan-kenalan di Turki mahu pun terlibat dalam mana-mana gerakan menentang Mustafa Kemal.

Para penyokong Enver telah menyeberangi sempadan Turki untuk menyambut dan menemui dia di Batum (di Georgia moden). Pengaruh yang dimiliki Enver Pasha ternyata masih agak besar  di kalangan tentera Turki, agamawan (kerana Kemal adalah penentang Pan-Islamisme dan Khalifah) dan dengan golongan kelas atasan.

Satu persidangan kongres yang menghimpunkan para penyokong Enver (Enveris) pada skala penuh berlangsung di Batum, di mana ia kemudian diketahui oleh orang-orang Rusia yang akan melaporkan kepada kerajaan Soviet bahawa kongres itu sedang merancang agenda rampasan kuasa untuk menggulingkan rejim Kemalis.

Mustafa Kemal segera menyatakan protes kepada Bolshevik, dan tidak lama selepas persidangan kongres tersebut, Enver berusaha untuk cuba memasuki sempadan Turki, namun melalui pengaruh Mustafa Kemal yang sedang meningkat di kalangan pemimpin Bolshevik, pihak berkuasa Soviet telah bertindak menghentikan dan menahan kemaraan Enver secara paksa.

Enver sangat marah dan bersumpah untuk membalas dendam, tetapi dia cuba mengekalkan dasar bersahabat secara lahiriah dengan Rusia. Namun, dia mengatakan dia tidak mahu terus kembali ke Moscow tetapi ingin singgah di Transcaspia untuk menemui Djemal Pasha yang dalam perjalanan pulang dari Kabul.

Namun apa yang dia tidak nyatakan, dia sebenarnya ingin pergi berburu di Bukhara. Semasa awal ketibaannya di kota Bukhara dia  melaporkan diri dan secara rasmi kepada perwakilan Soviet, sebelum tiba-tiba dia menghilangkan diri

Tidak lama kemudian, Enver yang sepatutnya memadamkan pemberontakan Basmachi di sana, sebaliknya membina pengaruh hingga berjaya mengambil alih tampuk kepimpinan Basmachi, sebuah gerakan pemberontak orang-orang Islam di Bukhara yang menentang dasar kerahan tentera Soviet yang memaksa anak-anak Muslim Bukhara menyertai tentera Soviet.

Jauh sebelum Perang Dunia Pertama meletus, sebuah gerakan politik bernama Bukhara Muda, sangat mirip dengan Turki Muda dan Afghan Muda, telah muncul. Pada tahun 1910, dan tahun 1913, pemberontakan Bukhara Muda dilancarkan terhadap emir tempatan yang merupakan wakil Tsar Rusia di Asia Tengah. Sentimen anti-imperialis Rusia yang cukup kuat telah menggerakkan Bukhara Muda.

Pergolakan ini menyebabkan khan feudal dan pihak yang pro-emir tidak berpuas hati.  Mereka memangsakan ramai golongan petani yang menderita akibat kemelesetan ekonomi di sepanjang Perang Saudara kerana kurang berhubung dengan Rusia, di mana Bukhara bergantung kepada penghasilan roti dan penjualan kapas.

Para petani juga amat membenci akan semangat anti-agama yang diterapkan parti Bolshevik. Secara umumnya, gerakan yang sedang berkembang ini boleh dianggap sebagai bentuk protes yang terancang terhadap tatanan baru.

Enver Pasha kemudian menduduki posisi sebagai ketua pemberontakan Basmachi dan melancarkan perang menentang Bolshevik. Dia menyebarkan doktrin ideologi Pan-Turani terhadap para pengikut Basmachi, dan mengirim utusan ke Kabul di mana perjuangannya berjaya meraih simpati dari kalangan bangsawan yang tidak menolak pengilhakan Bukhara oleh Afghanistan.

Enver menggerakkan tentera dan menumpukan perhatian untuk merealisasikan cita-citanya. Dikatakan dia menerima dana dan bekalan senjata dari pihak British. Tetapi, sesiapa pun pasti akan meragui dakwaan itu walaupun Basmachi sememangnya dilengkapi dengan senapang dan peluru Inggeris yang sebelum itu diperoleh dari ejen-ejen yang beroperasi di Turkestan. Enver sebaliknya lebih banyak menerima bantuan dari menteri Afghanistan di Bukhara dan ribuan para sukarelawan Afghanistan.

Enver menghabiskan masa hampir setahun di Bukhara. Pergerakannya bagaimanapun menghasilkan sedikit momentum. Pembentukan semula hubungan geografi dengan Rusia Tengah berjanji untuk menamatkan keluhan utama Basmachi, maka agenda Pan-Turanianisme pun gagal berkembang.

Enver Pasha merupakan seorang jeneral Turki dengan gaya pemikiran yang dipengaruhi Jerman dan menguasai taktik ketenteraan moden. Tetapi di pergunungan Bukhara Timur, strateginya sering kali memberi kelebihan kepada Tentera Merah yang dikerah untuk menghapuskan dia.

Pada malam 14 Jun 1922, dia menyerang  wilayah Derbent, wilayah yang sama pernah diserang oleh Alexander the Great dan tentera Rom berabad-abad sebelumnya. Jeneral Kakurin yang memimpin tentera Bolshevik menganggarkan bahawa Enver tidak memiliki lebih dari tiga ribu orang dan hanya ada sedikit meriam, sedangkan pihak Soviet memiliki kekuatan seramai lapan ribu orang dan menguasai kelebihan komposisi artileri yang unggul dan pasukan berkuda yang terlatih. Enver mengalami kekalahan teruk.

Kakurin mengasak pasukan Enver yang telah terpecah belah jauh ke dalam kawasan pergunungan, dan tidak lama kemudian jeneral Turki itu melencong ke arah selatan menuju sempadan Afghanistan. Di sini, terdapat banyak unit Tentera Merah yang beroperasi dalam unit-unit rondaan kecil.

Satu unit rondaan yang kekuatannya setara dengan kira-kira 100 penunggang kuda memasuki sebuah laluan sempit pada 4 Ogos 1922, lalu terlihat kelibat sekumpulan besar orang-orang Bukhara duduk di atas tanah dalam bentuk bulatan. Apabila orang Bukhara meninjau kehadiran Tentera Merah, mereka segera bertempur dan mengusir penyerang. Tetapi unit yang mengendalikan senjata artileri lapangan ringan di puncak bukit rendah telah menahan kemaraan Basmachi di teluk.

Sementara itu, satu lagi peronda Tentera Merah, yang terdengar bunyi letupan yang bergema dari gunung segera berlari ke tempat kejadian. Dikatakan, pertempuran yang berlaku itu mirip seperti pertempuran Richard the Lion Heart dan kesatria-kesatria dari abad pertengahan. Para prajurit saling melibas antara satu sama lain menggunakan kapak dan pedang, kesemuanya bergelut demi nyawa di tanah gersang itu. Akhirnya, saki baki pemberontak Basmachi telah berundur meninggalkan mayat rakan-rakan mereka di medan perang.

Ketika Tentera Merah sedang memeriksa mayat, mereka mendapati bahawa kesemua khan-khan Basmachi mengenakan jubah labuh Bukhara berwarna terang dan hiasan kepala khas Asia Tengah. Tetapi ada seseorang yang memakai kasut tentera, berseluar panjang, dan memakai jaket biru yang segak. Di jarinya terdapat cincin regalia yang bernilai tinggi.  Mereka memeriksa sebarang dokumen yang ada padanya. Terdapat tiga keping surat dari Berlin yang bertulisan tangan wanita, buku nota, dan sekeping kertas yang isi kandungannya ditulis dalam bahasa Turki. Mayat lelaki itu adalah Enver Pasha.

Barangan peribadi miliknya dibawa ke Tashkent, dirakam, dan disimpan di muzium tentera. Mayatnya didapati telah dikebumikan jauh di pergunungan tanpa sebarang tanda. Dakwaan yang mengatakan bahawa kepalanya dipenggal dan diarak di sepanjang jalanan di Samarkand adalah kurang tepat seperti kebanyakan versi lain yang tidak jelas tentang episod terakhir karier romantiknya.

Menurut maklumat yang diperoleh kemudian, perhimpunan kumpulan pemberontak yang ditemui oleh peronda Soviet merupakan sambutan perayaan Kurban Bayrami (Aidiladha) yang juga menjadi tapak perjumpaan di antara khan-khan dan syeikh-syeikh Basmachi yang paling penting.

Enver pada waktu itu dipercayai telah mengambil keputusan untuk melepaskan perjuangannya dan mahu berundur ke Afghanistan tetapi ajal terlebih dahulu menjemputnya. Perjumpaan itu menjadi majlis perpisahannya bersama ketua-ketua Basmachi yang lain, dan dia sedang berbincang untuk menentukan siapa calon yang boleh mengambil alih kedudukannya. Peristiwa itu berlaku berhampiran Bald-jhan, hanya lapan puluh, kilometer dari sempadan Afghanistan.

Enver Pasha didapati telah dikebumikan di sebuah perkampungan bernama Ab-I Derya yang hari ini terletak di Tajikistan. Kuburnya kekal di sana selama lebih dari tujuh dekad, sebelum jenazahnya dibawa pulang ke Turki dan dia dimakamkan kembali di Monumen Kemerdekaan, Istanbul pada tahun 1996.

Dan ada saksi mengatakan, sebelum gugur di medan tempur, Enver Pasha masih terbiasa dengan tabiatnya setiap kali bertempur dengan menggenggam naskah al-Quran kecil miliknya sambil sebelah lagi tangannya akan mengangkat senjata.

Yakov Melkumov (Hakob Melkumian) adalah seorang pegawai tentera yang telah menyertai Perang Dunia Pertama, dan selepas Rusia melalui proses revolusi, dia menyertai Tentera Merah. Brigad yang disertai Melkumian turut terlibat semasa Tentera Merah melancarkan serangan mengejut ketika Enver telah dan pasukannya merayakan Kurban Bayrami, meninggalkan seramai 30 pengawal di ibu pejabatnya berhampiran kampung Ab-i-Derya, dekat Dushanbe.

Beberapa sumber Turki mendakwa bahawa Enver dan tenteranya menyerang pasukan Tentera Merah yang menghampiri, dan pemimpin Turki itu terbunuh oleh tembakan mesingan. Melkumian menerbitkan memoarnya pada tahun 1960, di mana dia menyatakan bahawa Enver telah berjaya melarikan diri dengan menunggang kuda dan bersembunyi selama empat hari di kampung Chaghan.

Kemudian sepasukan Tentera Merah menyusup masuk ke kampung itu dengan menyamar dan menjejaki tempat persembunyiannya, setelah itu pasukan Tentera Merah menyerbu Chaghan, dan Melkumian sendiri mengaku telah membunuh Enver dalam pertempuran.

Walaupun Enver Pasha tidak pernah berdamai dengan Mustafa Kemal Ataturk, dan tidak pernah dibenarkan pulang ke Turki, namun kepulangan jenazahnya ke Turki tidak pernah mencetuskan sebarang isu nasional, bahkan atas usaha presiden Turki hari ini, Reccep Tayip Erdogan telah mengisytiharkan Ismail Enver Pasha sebagai salah seorang tokoh Pahlawan Nasional Turki sebaris dengan tokoh-tokoh lain termasuk bapa saudaranya sendiri, Halil Pasha..

Semoga Allah mengampuni segala dosa-dosanya dan rohnya dicucuri rahmat.

RUJUKAN:

Zürcher, Erik Jan (2014). The Young Turk Legacy and Nation Building: From the Ottoman Empire to Atatürk’s Turkey.

Kaylan, Muammer (2005), The Kemalists: Islamic Revival and the Fate of Secular Turkey, Prometheus Books.


Ibu Bapa Nabi Masuk Syurga

Sanggupkah kita menyakiti
hati Nabi?

Seorang lelaki pernah menuduh ibu bapa Nabi masuk neraka. Apabila diajukan kepada Al-Qadhi Abu Bakar al-‘Arabi al-Maliki, dia menjawab yang lelaki itu dilaknat. Katanya, “Sesungguhnya mereka yang mencaci Allah dan Rasul-Nya, mereka dilaknat oleh Allah di dunia dan akhirat serta disediakan bagi mereka azab yang hina.

Dan tiadalah perkara yang
lebih menyakitkan Rasulullah selain menyatakan ayah baginda diazab di dalam
neraka.”

Apakah alasan ibu bapa Nabi
dinerakakan? Oh, adakah disebabkan kedua-dua mereka tidak menyahut seruan
dakwah? Pelik benar logik begini. Bukankah Nabi masih dalam kandungan. Lagipun,
antara kerasulan Rasulullah dengan Nabi Isa, selama 500 tahun tidak ada Nabi
yang diutuskan. Merekalah yang dipanggil generasi ahli fatrah, tidak sampai
seruan dakwah. Mereka tidak boleh dipersalahkan.

Allah
berfirman,

“Dan
tiadalah Kami mengazabkan sesiapa pun sebelum kami mengutuskan seorang rasul
(untuk menerangkan yang benar dan yang salah). (QS: Al-Isra’, 15)

Imam Baijuri berkata,
“Apabila kamu mengetahui bahawa ahli fatrah adalah golongan yang terselamat (di
akhirat) menurut pendapat yang terpilih, maka kamu juga akan mengetahui bahawa
kedua-dua ayahanda dan bonda Rasulullah juga terselamat, disebabkan mereka juga
tergolong dalam kalangan ahli fatrah. Bahkan semua nenek moyang Rasulullah
terselamat dan dihukumkan sebagai generasi yang beriman dan tiada seorang pun
di antara mereka yang (terjebak di dalam kancah) kekufuran, kekotoran serta
perkara-perkara yang mengaibkan (menjatuhkan maruah) yang dilakukan oleh kaum
Arab Jahiliyyah.”

Keturunan Rasulullah bukannya kaleng-kaleng.

Rasulullah bersabda, “Sesungguhnya
Allah telah menjadikan makhluk, lalu Dia menjadikan aku dari sebaik-baik
makhluk, dari sebaik-baik kurun. Kemudian Allah memilih qabilah-qabilah, maka
Dia memilih aku dari sebaik-baik qabilah. Kemudian Dia memilih keluarga, maka
Dia menjadikan aku dari sebaik-baik keluarga. Maka aku adalah yang terbaik
daripada kalangan mereka pada diri dan juga keluarga.” (HR Ahmad)

Rasulullah bersabda,
“Aku telah keluar daripada hasil nikah dan bukan daripada keturunan yang
rosak, sedang aku adalah daripada keturunan Adam sehingga telah dilahirkan akan
aku oleh Ibu dan Ayahku sedang aku tidak pernah ditimpa sebarang perbuatan
jahat orang jahiliah.” (HR Abu Nuaim, al-Thabariy dan Ibn ‘Asakir)

Rasulullah bersabda, “Allah
senantiasa memindahkan aku dari sulbi yang baik ke dalam rahim yang suci, suci
dan memberi petunjuk. Tidaklah tumbuh dua cabang kecuali aku yang terbaik.” (HR
Ibnu Asakir dan Ibnu Abbas)

Nasab
baginda suci daripada syirik.

Jalur keturunan baginda
sampai kepada Nabi Ibrahim. Kesemuanya mengamalkan agama Hanif yang menyembah
Allah. Bukan sahaja tidak dinodai zina, bahkan dalam kalangan orang yang sujud.
Keimanan nasab ini bukti makbulnya doa Nabi Ibrahim yang bermunajat, “Wahai
Tuhan kami! Jadikanlah kami berdua (Nabi Ibrahim dan Nabi Ismail): orang Islam
(yang berserah diri) kepada-Mu, dan jadikanlah daripada keturunan kami: umat
Islam (yang berserah diri) kepadamu, dan tunjukkanlah kepada kami syariat dan
cara-cara ibadat kami, dan terimalah taubat kami; sesungguhnya Engkaulah Maha
Penerima taubat, lagi Maha Mengasihani. (al-Baqarah: 128).

Allah
berfirman,

“Yang
melihat pergerakan dirimu di antara orang-orang yang sujud.” (QS: Syu’ara’,
218- 219)

Ibnu Abbas mentafsirkan firman
Allah ini sebagai perpindahan benih daripada sulbi seorang Nabi ke sulbi Nabi
seterusnya ke dalam sulbi dari kalangan para Sajidiin (yang sujud dan beriman
kepada Allah).

Kadangkala, berlaku salah
faham terhadap hadis berikut:

أَنّ رَجُلاً قَالَ: يَا رَسُولَ اللّهِ، أَيْنَ أَبِي؟ قَالَ: فِي النّارِ. فَلَمّا قَفّى دَعَاهُ فَقَالَ: إِنّ أَبِي وَأَبَاكَ فِي النّارِ

Daripada Anas r.a. bahawa ada seorang lelaki berkata: “Wahai Rasulallah,
ayahku berada di mana?” Nabi s.a.w. menjawab: “Di dalam neraka.” Apabila lelaki
itu berpaling pergi, Baginda s.a.w., memanggilnya lalu bersabda: “Sesungguhnya
ayahku dan ayahmu di dalam neraka.” (HR Muslim)

Jawapan:

Sebelum menghembuskan nafas
yang terakhir, Saidatina Aminah sendiri pernah berwasiat kepada Nabi Muhammad
yang ketika itu berusia 5 tahun. Rasulullah sewaktu itu menemani ibunya yang
sedang sakit tenat. Bondanya berkata,

“Semoga Allah memberkatimu
dari kecil, wahai anak dari ayahandanya (Abdullah) yang ditaqdirkan mati,
tetapi telah terselamat dengan pertolongan Allah Raja Yang Memberikan Nikmat,
dia telah ditebus pada keesokan paginya ketika hendak disembelih dengan seratus
ekor unta yang mahal. Sekiranya benar apa yang telah aku saksikan ketika tidur,
engkau akan diutuskan kepada sekalian makhluk; dari sisi Tuhan Yang Mempunyai
Keagungan dan Kemuliaan; Engkau akan diutuskan di Tanah Halal dan Haram;
diutuskan juga dengan kebenaran dan Islam, agama datukmu Ibrahim yang mulia,
maka Allah telah menghalangmu daripada mendekati berhala supaya kamu tidak
menyembahnya bersama kaum Jahiliyyah.”

Fikirkanlah, jikalau makam
yang menempatkan jasad Rasulullah itu sendiri sungguh mulia di atas muka bumi.
Mana mungkin tidak mulia empunya rahim yang mengandungkan jasad Rasulullah?

RUJUKAN:


Pertempuran Ulu Dap, Kanowit 1972

JIKA kita menggodek sejarah pemberontakan komunis di Sarawak boleh dikatakan untuk terjahan kali kedua gerila komunis yang didokong oleh Biro Kedua Parti Komunis Kalimantan Utara (BKPKKU) merupakan antara yang paling berani mereka lakukan.  Ini kerana terjahan kali kedua ini menyaksikan mereka secara terang-terangan membuat pembunuhan, kekacauan dan pemusnahan harta awam berbanding sebelumnya.

Dek kerana itulah pada tanggal 25 Mac 1972, Rajang Area Security Command atau RASCOM telah ditubuhkan di Sarawak iaitu meliputi kawasan Lembah Rajang yang sering diganggugugat oleh komunis.  Wilayah operasi RASCOM meliputi keseluruhan Bahagian Sibu, Sarikei dan Kapit yang mana disinilah sebenarnya berhimpun segala operasi memerangi komunis oleh anggota-anggota keselamatan kita suatu waktu dahulu.

Mengimbau cerita operasi memerangi komunis di Sarawak, pernah ada satu pertempuran yang melibatkan satu unit anggota renjer dan askar Melayu Diraja dari Kem Pagar Ruyong, Sibu dengan sekumpulan gerila komunis iaitu untuk lebih mengkhusus di Ulu Dap, Kanowit sekitar Mei 1972. Pada masa itu kumpulan anggota keselamatan kita ini dibawah ketuanya iaitu Kapten Hamid.

Pada tanggal 9hb Mei 1972, setelah siaga segala keperluan maka anggota renjer dan askar Melayu telah berlepas dari Sibu dengan menggunakan bot TLDM menuju ke Nanga Dap.  Semasa zaman komunis berleluasa, sebarang perjalanan anggota keselamatan kita akan diatur dengan sebaik mungkin bagi memastikan kelancaran satu operasi.  Makanya perjalanan anggota renjer dan askar Melayu dari Kem Pagar Ruyong ini berlepas sekitar jam 5 petang dan tiba di Nanga Dap menjelang tengah malamnya.

Sudah pasti perjalanan air yang jauh itu mengundang seribu kepenatan kepada anggota keselamatan kita dan belum lagi habis lelahnya pada awal pagi iaitu pada 10 Mei 1972, anggota renjer dan askar Melayu sudah dikerahkan untuk memulakan perjalanan darat pula.  Bukan dengan menaiki kenderaan tentera sebaliknya berjalan kaki menuju ke Ulu Dap iaitu lokasi yang diperintahkan kepada mereka.

Hendak dijadikan cerita setelah berjalan kaki hampir tiga jam, kumpulan anggota keselamatan kita telah menemui satu tapak perkhemahan kosong yang dipercayai milik gerila komunis.  Berdasarkan kepada pemerhatian dengan adanya bukti-bukti fiskal bahan makanan di tapak tersebut berkemungkinan besar pada malam sebelumnya, gerila komunis telah merayakan perayaan Chap Goh Meh di tapak perkhemahan itu. Jadi anggota renjer dan askar Melayu yang terlibat sudah mengetahui bahawa musuh yang mereka cari tidaklah jauh daripada kedudukan mereka maka sebarang pergerakan mereka harus lebih berhati-hati lagi selepas ini.

Pada keesokan harinya iaitu 11 Mei 1972, kumpulan renjer dan askar Melayu ini telah berhenti rehat di satu kawasan cabang anak sungai iaitu kira-kira 1 batu jauhnya dari Rumah Panjang Ubong.  Pada ketika itulah seorang anggota renjer yang bernama Trooper Sigai anak Nawan telah berjumpa dengan Kapten Hamid yang merupakan ketua untuk operasi ini bagi membenarkan beliau dan Trooper Kandasamy untuk membuat rondaan di kawasan kebun lada tidak jauh daripada mereka.
Setelah kebenaran diberikan, Trooper Sigai dan Trooper Kandasamy telah mula membuat rondaan keselamatan sehinggalah pada satu lokasi langkah kaki kedua-duanya terhenti di satu kawasan yang mana menyaksikan seperti denai-denai sengaja diatur dengan baik bagi mengelakkan dikenali.  Bagi seorang anak Iban yang sememangnya terkenal sebagai pakar penjejak di hutan, hal seperti ini mengundang 1001 perasaan curiga di kotak fikirannya.

Bermula daripada detik itu juga, Trooper Sigai mengarahkan rakannya iaitu Trooper Kandasamy untuk sentiasa mengekorinya dari jarak dekat.  Dan ternyata naluri seorang penjejak Iban itu tidak pernah mengecewakan kerana di satu lokasi di dalam kebun lada itu, mereka terjumpa pula sisa-sisa buah nenas yang baharu sahaja dikupas kulitnya.  Penemuan ini juga menunjukkan bahawa bukan mereka sahaja yang berada di dalam kebun lada tersebut.

Dengan langkah berhati-hati, Trooper Sigai terus maju ke depan sementara Trooper Kandasamy pada masa itu dikatakan sedang membuang air kecil di satu kawasan pokok.  Pada waktu itulah tanpa keduanya sedari terdengar satu tembakan langsung mengena posisi dimana rakannya Trooper Kandasamy berada.  Trooper Sigai yang sedang di dalam posisi bertahan lantas mendapatkan rakannya yang sedang menjerit kesakitan.

Rupa-rupanya Trooper Kandasamy mengerang kesakitan bukanlah kerana beliau telah ditembak sebaliknya beliau telah dihempap oleh beberapa ranting pokok yang sengaja ditembak oleh musuh pada masa itu.  Walau didalam keadaan kesakitan dan hanya mereka berdua sahaja, langsung Trooper Sigai dan Trooper Kandasamy tidak beralah.
Namun begitu, dek kerana kecederaan Trooper Kandasamy pada masa itu juga menyebabkan beliau tidak mampu bergerak lebih banyak.

Trooper Sigai meminta rakannya untuk bertahan di pohon tersebut sementara menunggu anggota pasukan mereka yang lain datang.  Ini kerana, Trooper Sigai pasti bahawa Kapten Hamid dan seluruh anggota yang sedang menikmati makan tengahari di cabang anak sungai tidak jauh dari kebun lada mampu mendengar bunyi tembakan musuh.  Sudah tentu mereka akan berkejar ke lokasi mereka berdua pada masa itu.

Sementara itu, Trooper Sigai biar hanya berseorangan tetap mengejar musuh yang cuba melepaskan diri.  Dari kejauhan beliau mendengar bunyi bising tembakan musuh yang menyasarkan di mana Trooper Kandasamy berada.  Serentak dengan itu juga, beliau turut mendengar tembakan balas yang mana menunjukkan bahawa Trooper Kandasamy tidak berseorangan malah telah mula dibantu oleh rakan-rakannya yang lain.

Hampir pada satu kawasan berlembah, Trooper Sigai yang mengejar komunis seorang diri dapat melihat dengan jelas satu kumpulan komunis yang sedang di dalam keadaan cemas mengemas barangan mereka.  Ternyata kumpulan komunis ini sudah mula goyah dengan ketibaan rakan-rakan Trooper Sigai yang lebih ramai pada masa itu.  Tanpa menunggu lebih lama hamburan peluru dari senjata Trooper Sigai disasarkan ke arah kumpulan komunis tersebut.

Terkejut dengan tembakan bertali arus dari Sigai yang kemudiannya disertai oleh Trooper Ismail menyebabkan kumpulan komunis ini turut membuat tembakan balas. Maka bermulalah episod dua orang anggota renjer berhadapan dengan segerombolan gerila komunis di dalam satu masa.  Dek kerana itulah juga gerila komunis ini mampu meloloskan diri akhirnya.  Sekiranya anggota keselamatan yang lain mampu menyertai Sigai dan Ismail dengan cepat sudah tentu impak lebih besar akan mengenai kumpulan komunis tersebut.

Setelah reda, anggota keselamatan dibawah Kapten Hamid mula melakukan pencarian dan akhirnya menemui dua mayat komunis di kawasan sekitarnya.  Adalah dipercayai kedua-dua komunis itu terkena tembakan Trooper Sigai.  Selain daripada itu mereka juga turut menemui beberapa laras senjata dan peluru yang tidak sempat dibawa oleh kumpulan komunis itu ketika melarikan diri.

Hendak dijadikan cerita, di ketika sedang di dalam perjalanan untuk ke khemah mereka di cabang anak sungai itulah baru mereka sedari bahawa hampir setiap ruang kawasan telah diletakkan jerangkap samar oleh komunis.  Mungkin nasib menyebelahi anggota keselamatan kita pada mulanya jika tidak besar lagi kemusnahan akan berlaku.

Oleh kerana kumpulan komunis yang ditentang mereka mampu meloloskan diri pada awalnya maka operasi mereka masih belum tamat.  Makanya dengan bantuan 16th Askar Melayu Diraja yang juga berada di kawasan sekitar telah diarahkan untuk membawa keluar dua mayat komunis tersebut.  Kedua-duanya diterbangkan ke Sibu dengan menggunakan helikopter TUDM bersama-sama dengan Sarjan Selamat terkena demam panas sewaktu di dalam operasi.

Sekitar jam 3 petang, kedudukan anggota renjer dan askar Melayu dibawah Kapten Hamid diatur semula.  Kali ini perancangan yang lebih berkesan digunakan iaitu mereka dibahagikan kepada tiga kumpulan.  Kumpulan pertama yang juga barisan hadapan diketuai oleh Koperal Entabah dianggotai oleh Kapten Hamid dan Sigai sendiri.  Ketiga-tiga kumpulan bergerak sebaik mungkin untuk mengejar kumpulan komunis tersebut.  Mereka berada tidak jauh di antara satu sama lain bagi tujuan keselamatan.  Oleh kerana hari sudah menjelang malam dan keadaan sudah semakin gelap akhirnya mereka sepakat untuk berehat dan makan serta memulihkan tenaga pada satu lokasi masih lagi di dalam kawasan Ulu Dap.

Tanggal 12 Mei 1972, Trooper Sigai dan rakan anggotanya memulakan pencarian kumpulan komunis itu semula.  Mereka mengekori denai-denai yang telah ditinggalkan oleh kumpulan tersebut.  Sehinggalah menjelang petang iaitu ketika berada betul-betul di bahagian atas Sungai Dap, denai-denai itu sudah berpisah menjadi dua yang mana menunjukkan bahawa kumpulan komunis sudah berpecah menjadi kumpulan kecil.

Boleh dikatakan sudah hampir 48 jam, Trooper Sigai dan rakan seperjuangannya tidak cukup tidur mahupun makan sejak menjejakkan kaki di Ulu Dap.  Sebelah siangnya iaitu 13 Mei 1972 pula ketika sedang membuat rondaan itulah sekali lagi Sigai yang berada di barisan hadapan menemui jejak yang masih baru tinggalan komunis.  Penemuan ini dikhabarkan kepada Kapten Hamid yang mana pada ketika itulah kesemua mereka pasti bahawa inilah detik pertempuran sebenar dengan kumpulan komunis tersebut.

Bagi memastikan kesemua anak buahnya bersedia dan cukup tenaga, Kapten Hamid mengarahkan agar anggotanya untuk menjamah makanan yang dibekalkan.  Usai segalanya sekali lagi kepakaran Trooper Sigai dituntut dengan beliau menjadi ketua penjejak pada masa itu.  Apabila sampai di satu kawasan atas bukit, beliau peka dengan bunyi bising dari arah lembah bukit tersebut dan disaat itulah beliau bersama Koperal Entabah dan Trooper Budin mampu melihat hampir 25 orang gerila komunis sedang berehat tetapi tetap siaga dengan senjata masing-masing.

Tidak mahu menanggung risiko untuk kumpulan komunis ini mampu meloloskan diri buat kali kedua maka Trooper Sigai merujuk hal tersebut kepada ketuanya Kapten Hamid.  Kesemua mereka berundur tidak jauh daripada puncak bukit sambil mengatur strategi menyerang yang lebih rapi.  Semangat anggota keselamatan yang terlibat pada operasi ini adalah pada tahap yang tinggi.  Hilang penat dan lapar mereka apabila melihat kumpulan komunis durjana di depan mata.

Bila sahaja mendapat arahan daripada Kapten Hamid maka suasana hutan yang sunyi di Ulu Dap dipecahkan oleh bunyi peluru dari senjata dan bom tangan kedua-dua pihak.  Mereka berjuang sehingga ke titisan keringat yang terakhir.  Ada satu ketika Lans Koperal Mohd Ali yang sedang melaraskan senjata LMG iaitu satu-satunya senjata berat yang mereka ada telah terkena tembakan musuh terlebih dahulu. Koperal Mohd Ali cedera malah senjata LMG itu juga langsung sudah tidak boleh digunakan.

Walau tiada lagi senjata yang lebih berkesan bagi mematahkan hujan peluru daripada musuh, kesemua anggota keselamatan dibawah Kapten Hamid langsung tidak beralah.  Mereka bertempur sehabis mungkin dengan menggunakan senjata yang ada.    Akhirnya pertempuran di Ulu Dap itu reda juga apabila kumpulan komunis itu buat kali kedua berjaya meloloskan diri.

Pada pertempuran ini, beberapa orang anggota mengalami kecederaan ringan manakala Lans Koperal Mohd Ali gugur sebagai bunga bangsa.  Beliau menghembuskan nafasnya yang terakhir sekitar jam 8.00 malam akibat pendarahan yang banyak.  Bantuan udara untuk membawanya mendapat rawatan tidak mampu dilakukan kerana cuaca semakin gelap dan kesukaran untuk membuat pendaratan.

Inilah antara cerita pertempuran yang mewarnai zaman komunis berleluasa di Sarawak suatu waktu dahulu.  Pertempuran di Ulu Dap, Kanowit menyaksikan anggota keselamatan kita bertempur dengan sekumpulan komunis yang sama pada hari yang berbeza iaitu 11 dan 13 Mei 1972.  Lokasinya juga berbeza malah kedua-duanya menyaksikan komunis mampu meloloskan diri.

Mungkin ramai yang tidak mengetahui kewujudan cerita pertempuran ini namun bukanlah bermakna kita boleh melupakannya.  Sesungguhnya keamanan yang kita miliki sekarang adalah hasil kudrat dan keringat anggota keselamatan kita yang berjuang tanpa mengira bangsa dan agama.  Kesemuanya dilakukan untuk tanahair mereka yang tercinta iaitu Negara Malaysia.

Lest We Forget!

-HB-

#KamekSayangSarawakBah!

Rujukan:

1. Trooper Sigai Anak Nawan
http://www.7rangers.com/2008/02/901370-trooper-sigai-anak-nawan-pingat.html
2. ESSCOM: Learning from Sarawak Experiences

Esscom: Learning from Sarawak’s experiences

3. Sejarah Pingat Gagah Berani (PGB)
http://un2ukdia.blogspot.my/2013/12/sejarah-pingat-panglima-gagah-berani-pgb.html


9 Kepercayaan Tentang Senaman Yang Tidak Betul

Sukar untuk melakukan senaman dalam kehidupan seharian kita yang sibuk walaupun kita mempunyai niat yang baik untuk melakukannya. Orang mempunyai banyak alasan untuk tidak melakukan senaman dan banyak juga salah faham tentang senaman. Di sini akan menyenaraikan 9 jenis salah faham berkenaan senaman dan apa kajian memberitahu kita tentangnya.

Manfaat kesihatan yang kita dapat daripada bersenam tidak akan bertahan lama sekiranya kita tidak konsisten dalam bersenam. Berhenti daripada bersenam secara signifikan akan menyebabkan kita hilang manfaat seperti daya tahan, stamina dan kecerdasan kardiovaskular (berkaitan jantung). Konsisten dalam bersenam adalah kunci utama untuk badan yang sihat.

Banyak berjalan sana sini bermaksud anda mempunyai aktiviti fizikal yang banyak. Kesihatan anda lebih baik. Namun, untuk optimumkan lagi tahap kesihatan anda, tingkatkan tahap senaman anda – paling tidak anda perlu berpeluh – paling kurang 150 minit seminggu.

Kalau anda berjalan banyak tapak pun tetapi tidak berpeluh, tidak sama manfaatnnya dengan orang yang bersenam dan berpeluh.

Kajian baru-baru ini telah menyanggah bahawa senaman perlu dilakukan lebih daripada 10 minit. Hakiktnya, tiada tahap minimum sepanjang mana aktiviti fizikal perlu dilakukan untuk mendapatkan manfaat kesihatan. Maka, jadikan aktiviti fizikal sebagai rutin harian seperti mengangkat barang berat, mengemas rumah, berkebun dan sebagainya untuk memperbaiki kesihatan.

Menjadi lebih aktif akan memberikan manfaat dalam banyak keadaan yang kronik termasuk sakit jantung. Sekiranya keadaan kesihatan anda mengizinkan, sasarkan 150 minit seminggu dalam melakukan aktiviti yang sederhana. Yang penting, dapatkan nasihat daripada pakar.

Bukti menunjukkan meningkatnya umur bukanlah masalah untuk anda bersenam sehinggalah anda berumur sekitar 90 tahun. Kekuatan, stamina dan jisim otot dapat dipertingkatkan walaupun pada umur yang lewat.

Senaman tidak semestinya menjadikan kita kurus. Untuk menjadi kurus, perlu digabungkan dengan penjagaan makanan (diet). Bukan hanya senaman semata-mata.

Hakikatnya tidaklah begitu. Tidak kira berapa banyak kita berlari, walaupun seminggu sekali, tetapi memberikan manfaat kesihatan. Sekiranya anda tidak ada masa, dapat berlari 50 minit seminggu dalam keadaan perlahan pun sudah memberikan manfaat. Berlari dengan laju tidak semestinya memberikan kesihatan.

Aktiviti fizikal yang sederhana adalah selamat untuk perempuan mengandung yang sihat dan tidak memberikan risiko kepadan kandungan. Aktiviti fizikal dapat mengurangkan berat badan yang berlebihan ketika mengandung.

Kalau anda berada dalam keadaan yang sangat teruk, maka anda tidak perlu bersenam. Kalau biasa-biasa saja, keluarlah bersenam dengan sederhana adalah apa yang anda perlukan.

RUJUKAN:


Robert Of St Alban: Pahlawan Salib Menjadi Pahlawan Salahuddin Al Ayyubi

Ini Istana Windsor, istana utama England dan pusat gerakan perang Salib England pada abad ke-12. Salah seorang panglima perang Salib England di bawah pimpinan Raja Henry II, Robert of St Alban telah diutuskan ke Jurusalem untuk menghadapi angkatan tentera Islam di timur tengah di bawah pimpinan Sultan Salahuddin al-Ayyubi.

Namun ditakdirkan Allah, Robert of St Alban telah mendapat hidayah lalu memeluk Islam. Dikatakan beliau tertarik dengan akhlak yang ditunjukkan oleh orang-orang Islam.

Setelah memeluk Islam, Robert of St Alban diangkat oleh Sultan Salahuddin al Ayyubi menjadi salah seorang panglima angkatan tentera Islam. Beliau kemudiannya dikahwinkan oleh Sultan Salahuddin al-Ayyubi dengan anak saudara baginda.

Robert of St Alban akhirnya gugur mati syahid dalam peperangan menentang tentera Salib Eropah di Jurusalem.

Ketika Robert of St Alban memeluk Islam, agama ini sangat asing di England. Kini dakwah Islam tersebar pesat di England. Semalam saya solat Maghrib di East London Mosque, masjid penuh seperti solat Jumaat. Seronok pula melihatnya. Datuk Bandar London sekarang juga dikatakan beragama Islam.


Setelah 45 Tahun Pemergianmu…

Semalam, 29 Mei 2018 bersamaan dengan 13 Ramadhan 1439 hijrah, genaplah 45 tahun seorang seniman agung dalam dunia Melayu, Allahyarham Teuku Zakaria bin Teuku Nyak Puteh atau Tan Sri P.Ramlee kembali menemui Maha PenciptaNya.

Pada pagi Selasa, 29 Mei 1973, P.Ramlee yang menjadi pujaan ramai rakyat seluruh Nusantara telah pergi buat selama-lamanya. Berita kematiannya dengan pantas tersebar menerusi corong-corong radio pada pagi 29 Mei itu. Ramai yang tidak percaya apabila menerima berita pemergian P.Ramlee pada pagi itu. Rakan-rakan seperjuangannya masing-masing kebingungan dan bertanya sesama sendiri adakah ini berita nyata atau hanya sebuah naratif di dalam filem arahan beliau.

Ya, memang P.Ramlee sudah tiada lagi. P.Ramlee sudah pergi meninggalkan dunia ini menemui Tuhan-NYA seawal waktu Subuh pada pagi itu. Pemergian P.Ramlee diratapi oleh masyarakat dan peminat-peminatnya dari seluruh negara termasuk Singapura, Indonesia dan Brunei. Malah pada pagi yang hening itu ada orang yang sanggup terjun melalui tingkap ataupun jendela, semata-mata ingin memberi tahu rakan-rakan bahawa P.Ramlee sudah meninggal dunia. Bukan rumah itu tidak ada pintu, tetapi oleh kerana seluruh perasaan diselebungi kesedihan sehingga tingkap atau jendela terbuka luas itu disangka pintu. Begitulah betapa besarnya pengaruh P.Ramlee kepada masyarakat pada ketika itu.

Suasana rumah P.Ramlee di Jalan Dedap juga sudah mula dipenuhi oleh rakan-rakan dan orang ramai. Lapisan masyarakat dari pelbagai agama dan bangsa seperti rakyat biasa, wartawan, sasterawan, bintang filem, orang politik, ahli perniagaan, menteri kabinet, sudah mula berhimpun dihalaman rumahnya walaupun pada waktu itu sudah mula memperlihatkan tanda yang hujan akan turun. Tetapi mereka tetap tidak berganjak demi untuk memberi penghormatan terakhir kepada jenazah P.Ramlee.

Jenazah P.Ramlee tiba di Jalan Dedap dari Hospital Kuala Lumpur pada pukul 11.30 pagi dan disambut oleh hampir 500 orang ramai yang setia menanti di halaman rumahnya. Dalam perjalanan dari Hospital ke Jalan Dedap hujan renyai sudah mulai turun. Di sepanjang jalan masuk ke rumah P.Ramlee, orang berjalan berduyun-duyun tidak putus-putus mengiringi jenazahnya.

Jenazah P.Ramlee dibawa ke Masjid Jamek, Kampung Baru untuk dimandi dan dikafan serta disembahyangkan selepas waktu Zohor. Hampir 200 buah kereta mengiringi jenazahnya yang turut diketuai oleh anggota Polis bermotor. Apabila tiba di Masjid beribu-ribu masyarakat sudah menanti jenazah P.Ramlee untuk bersama-sama menyempurnakan solat jenazah. Kira-kira jam 5 petang jenazah P.Ramlee tiba di tanah perkuburan Islam, Jalan Ampang. Tanah perkuburan juga sudah menjadi lautan manusia menyambut jenazah seniman agung itu. Semua yang hadir di tanah perkuburan tetap setia berdiri dan menanti walaupun hujan renyai mengiringi jenazah. Orang ramai berasak-asak dan tolak menolak mahu ke hadapan mendekati liang lahat sehinggakan tempat meletakkan jenazah sudah tidak kelihatan. Pihak Polis juga terpaksa mengawal keadaan bagi melancarkan urusan pengkebumian.

Pada waktu talkin dibaca itulah buat kali pertama masyarakat mengetahui bahawa nama sebenar P.Ramlee ialah Teuku Zakaria. Apa yang lebih menarik taklin itu telah dibacakan oleh Mohamad Rajoli bin Mohamed Zain (Allahyarham) atau lebih dikenali dengan nama M.Rajoli yang pada ketika itu berusia 28 tahun sedang berkhidmat sebagai salah seorang Imam besar di Masjid Jamek, Kampung Baru.

Begitulah sedikit coretan dan perkongsian dari saya sempena memperingati tarikh pemergian seorang manusia biasa yang sangat luar biasa. P.Ramlee adalah anugerah dari Allah buat kita semua sebagai rakyat Malaysia khususnya dan bangsa Melayu seluruh Nusantara. Semoga secebis cetusan ringkas ini bermanfaat untuk dijadikan sebagai pengetahuan baru kepada yang sudi.

Allahyarham Tan Sri P.Ramlee, gagak di rimba yang masih kekal bertakhta di belantara seni.

Al Fatihah…

Sumber :

Gagak Di-Rimba – SN Datuk Abdullah Hussain

Erti Yang Sakti – Tun Ahmad Sarji

Filem Melayu Dahulu Dan Sekarang – Ahmad Bin Idris

Dato’ Ahmad Fauzee Samad

Kelab Filem & Muzik Melayu Klasik


Hacksaw Ridge: Karya Mel Gibson Yang Berkualiti

Mel Gibson menggarap Hacksaw Ridge dengan penuh berhati-hati. Beliau sedar akan pilihannya tidak banyak; saksi sebenar sudah lama tiada, dokumentasi perang di pasifik yang tidak memberi cukup maklumat, terutama perincian sebenar di Hacksaw Ridge, dan orang di sekeliling Desmond Doss yang juga telah lama tiada.

Walaubagaimanapun, pengalaman Mel Gibson berlakon dalam filem-filem seumpamanya seperti The Patriot dan We Were Soldiers digunakan sebaiknya di dalam filem arahannya ini.

Pertempuran Ia Drang dalam We Were Soldiers sebiji betul dengan koreografi pertempuran bersenjata dan jarak dekat Hacksaw Ridge. Latarbelakang lokasi pertempuran di sekitar Hacksaw Ridge, sama di Ia Drang kecuali belukar-belukarnya. Hacksaw Ridge telah botak dan berlubang-lubang akibat dibom terlebih dahulu oleh Angkatan Laut Amerika setiap kali sebelum infranti cuba menawannya.

Filem menggabungkan menggabungkan kisah kecamuk emosi dan prinsip tentera Amerika semasa Perang Dunia Kedua tetapi tidak seperti The Thin Red Line, paparan aksi pertempuran di Pasifik yang baik tetapi tidaklah sampai seperti shot hebat di dalam Saving Private Ryan.

Mujur permainan emosi dan cintanya tidak seteruk Pearl Habour dan aksi perangnya tidak over the top dan tidak seklise seperti Windtalkers hingga lari dari pengkisahan sebenar yang cuba dicanang.

Sememangnya begitulah. Filem biografi yang baik, seharusnya ada cela yang menggambarkan sebaik mungkin akan latarbelakang sebenar filem, juga paparan subjek yang hampir menyamai personaliti sebenar.

Nilai filem Hollywood, seringkali ditentukan oleh pengarahnya, dan Mel Gibson kali ini boleh dikatakan bijak dalam keputusannya. Beliau mempertaruhkan reputasinya dengan perincian filem biografi berasaskan kisah sebenar. Namun arahannya untuk Braveheart tetap mendepani senarai filem-filem arahannya yang lain.

Pengarah lagak ngerinya ialah Mic Rodgers, double Mel Gibson sejak sekian lama dan koordinator lagak ngeri kesayangan filem2 Mel Gibson. Hasil kerjanya sangat digemari hingga sejak Braveheart, Lethal Weapon dan Apocalyptico, Mel Gibson masih menggunakan khidmatnya kali ini.

Jika di dalam filem, Hacksaw Ridge berjaya ditawan hanya selepas 8 kali cubaan, Mel Gibson masih cuba menawan, untuk mendapatkan identiti dan air tangan unik pengarahannya tersendiri. Namun hingga setakat ini, ia berjaya.

Jadi begitulah, Hacksaw Ridge. Selamat menonton!


Mukjizat Nabi Danial Yang Menafsir Mimpi Raja Nebuchadnezzar II

Drama Melayu kalau ada anak Dato’, suka pakai nama Danial. Lepastu CEO Megah Holding akan cakap, “Danial, papa nak daniel take over syarikat papa.” Tapi, korang tau tak Danial ni sebetulnya nama Nabi?

Ya, baginda adalah Nabi dari Bani Israil. Setepatnya ketika era awal penjajahan Nebuchadnezzar II ke atas Kota Babylon Bani Israil. Kaum Yahudi telah kalah perang dan terpaksa menerima pemerintahan baru. Menjadi resmi bagi penjajah, untuk mengasimilasi pentadbiran dengan negeri jajahan. Ini bertujuan menjamin keamanan dan kestabilan.

Raja Nebuchadnezzar II mengambil 4 pemuda Bani Israil untuk berkhidmat kepadanya. Sampai je istana, mereka dihidangkan arak wain. Namun kerana masih kuat berpegang dengan hukum Taurat, mereka tidak meminumnya. Salah seorang daripada mereka ialah Nabi Danial.

Mereka berempat mendapat tempat dalam dewan pentadbiran kerajaan baru. Dengan lantikan ini, mereka berpeluang memberi nasihat kepada raja. Nabi Danial dibagi nama Belteshazzar. Tiga yang lain dinamakan Shadrach, Meshach, dan Abednego.

Pada satu malam, Raja Nebuchadnezzar II bermimpi melihat sebuah berhala besar yang dibuat dari empat jenis logam. Kepalanya dari emas, abdomen bawahnya dari perak, bawahnya lagi dari tembaga dan kakinya dari besi dan tanah liat. Berhala agam itu hancur berkecai pula bila dihempas batu dari langit.

Tidak ada siapa yang dapat mentakwil apakah maknanya.

Nabi Danial ke hadapan dan mentafsir satu persatu. Empat jenis logam tadi bermaksud empat Kerajaan yang sedang dan bakal menguasai tanah Babylon ini. Kerajaan Nebuchadnezzar II adalah kepala emas tadi yakni pemerintahan yang pertama. Perak dimaksudkan sebagai Parsi, tembaga dimaksudkan sebagai Yunani, besi dimaksudkan sebagai Rom dan tanah liat menunjukkan zaman ketidakstabilan.

Terpateri dalam sejarah, semua yang dinyatakan Nabi Danial menjadi benar belaka. Pemerintahan raja Nebuchadnezzar II dianggap zaman keemasan sebelum kerajaan-kerajaan lain bersilih ganti menawan Babylon.

Kerajaan Parsi Achaemenid menawan Babylon pada 539 SM. Kerajaan Yunani Alexander The Great menawan Babylon pada 321 SM. Kerajaan Rom menawan Babylon pada 116 M. Perpecahan Kerajaan Rom yang memerintah Babylon bermula pada 476 M.

Di malam lain, Raja Nebuchadnezzar II bermimpi ada sebuah pokok besar yang lebar dahan dan daunnya memayungi seluruh dunia. Sementara itu ada sosok dari langit yang mendikri pokok itu agar ditebang. Apakah pula makna mimpi yang ini!

Sekali lagi Nabi Danial dengan yakin menafsirnya. Takwilannya berkenaan kekuasaan Tuhan ke atas Raja-raja di muka bumi.

Satu masa, anak Nebuchadnezzar II iaitu Belshazzar merampas simpanan harta dari rumah ibadat Bani Israil untuk mengadakan pesta dan jamuan besar. Belshazzar memang tak reti hormat Nabi Danial selaku seorang Nabi. Serta merta, muncul suatu tulisan di dinding yang tidak mampu difahami sesiapa jua. Nabi Danial membacanya dan dengan mudah menterjemah. Katanya, Kerajaan Nebuchadnezzar II ini diramalkan jatuh kepada Medes dan Parsi.

Pada masa yang dijanjikan, ramalan ini menjadi kenyataan.

Raja Darius atau nama lainnya Nabopolassar dari Medes, menaiki takhta. Era ini dipanggil Neo-Babylonian Empire atau Empayar Babylon Kedua. Raja Darius membawa agama menyembah dirinya sebagai Tuhan. Bani Israil yang masih bertauhid mendapat dugaan berat. Malahan Nabi Danial turut terkena tempiasnya.

“Your Majesty looked, and there before you stood a large statue—an enormous, dazzling statue, awesome in appearance. The head of the statue was made of pure gold, its chest and arms of silver, its belly and thighs of bronze, its legs of iron, its feet partly of iron and partly of baked clay. While you were watching, a rock was cut out, but not by human hands. It struck the statue on its feet of iron and clay and smashed them. Then the iron, the clay, the bronze, the silver and the gold were all broken to pieces and became like chaff on a threshing floor in the summer. The wind swept them away without leaving a trace. But the rock that struck the statue became a huge mountain and filled the whole earth.” (Daniel 2:31-35) Bible New International Version.

“Your Majesty, you are the king of kings. The God of heaven has given you dominion and power and might and glory; in your hands he has placed all mankind and the beasts of the field and the birds in the sky. Wherever they live, he has made you ruler over them all. You are that head of gold.” (Daniel 2:37-38) Bible New International Version.

Korang kalau berminat nak tahu pasal Yahudi, jemput baca buku ni. Pratempah nak tamat dah. Link: bit.ly/kitabtamadunyahudi


Thomas Edison: Pereka Cipta Legenda Dalam Sejarah

Kita sedang bercakap
mengenai tokoh yang kontroversi dalam bidang sejarah, namun berstatus legenda.
Apabila bercakap mengenai Thomas Edison, selain daripada perseteruan legenda
dengan seorang lagi saintis bernama Nikola Tesla, kita mungkin juga akan
berbicara mengenai jumlah rekacipta milik Edison yang telah dipatenkan.

Berapa? Jangan
terkejut kalau angkanya mencecah sehingga 1093 buah! Pada ketika beliau
meninggal dunia pada 18 Oktober 1931, sebahagian daripada rekaaan yang
dipatenkan terdiri daripada 398 untuk cahaya dan kuasa eletrik, 195 untuk
fonograf, 150 untuk telegraf, 141 untuk bateri dan 34 lagi untuk telefon. Tidak
banyak naskah dalam Bahasa Melayu bercerita mengenai sejarah beliau, tetapi
kisah yang anda sedang baca ini, mungkin salah satu daripada koleksi “rare”
ini.

Tokoh yang terkenal
kerana membina makmal berskala industri pertama di dunia yang dikenali sebagai
“Wizard Menlo Park” ini lahir pada 11 Februari 1847, di Milan, Ohio Amerika
Syarikat. Beliau merupakan anak bongsu kepada pasangan Samuel Edison Jr dan
juga Nancy Elliott Edison. Beliau hanya menerima sedikit pendidikan formal pada
awal usianya sebelum meninggall sekolah, menjadi buruh membuat jalan kereta api
antara Detroit ke Port Huron, Michigan di mana ketika itu keluarganya tinggal.

Edison menunjukkan
minat dan mula mempelajari mengenai teknologi telegraf lalu mula mengembara ke
seluruh Amerika Syarikat ketika itu sebagai seorang telegrafer. Pada waktu
inilah Edison mula mengalami masalah pendengaran yang agak serius, hasil
daripada pelbagai faktor seperti penyakit dan kesan hentaman pada kepalanya.

Apabila terciptanya auditory signal untuk mesin telegraf,
untuk orang yang mengalami masalah pendengaran sepertinya, ia merupakan sebuah
kekurangan. Bagi mengatasi kekurangan itu, maka Edison mula mencipta peranti
yang mampu membantu insan sepertinya. Pada waktu inilah juga di mana Edison
berhenti menjadi seorang telegrafer, mula membina karier sebagai seorang pereka
cipta sepenuh masa.

Pada sekitar
187-1875, Edison bekerja dengan syarikat Newark yang terletak di New Jersey
sebagai seorang pereka cipta yang merekacipta pelbagai peranti, mesin dan alat
yang berkaitan dengan mesin telegraf. Antara mesin yang dicipta oleh Edison
ialah carbon transmitter, alat yang
meningkatkan kemampuan dengar telefon dengan membolehkan telefon ketika itu
menyalurkan bunyi pada nada yang lebih tinggi dan jelas daripada yang sedia
ada.

Peti nyanyi, pemutar
rekod atau fonograf merupakan satu peranti yang diperkenalkan pada tahun 1877
untuk rakaman dan pengeluaran rakaman bunyi. Rakaman yang dimainkan secara
umumnya mengandungi garisan beralun, sama ada ia seperti dicalar, diukir, atau
beralur ke atas silinder berputar atau cakera. Apabila silinder atau cakera
berputar, jarum pada peti nyanyi akan menyurih pada garisan yang beralun itu
dan ia kemudiannya bergetar untuk menghasilkan gelombang bunyi. Ya, anda tidak
salah. Peti nyanyi ini merupakan salah satu daripada ciptaan hebat Edison.

Kejayaan demi kejayaan
terus dicapai oleh Edison kehidupannya. Contohnya pada tahun 1878, Edison telah
mencipta cahaya eletrik yang lebih murah dan selamat menggantikan gas yang
digunakan untuk menghidupkan lampu. Sesuatu yang gagal dilakukan oleh saintis
selama 50 tahun. Dengan bantuan kewangan daripada jutawan seperti J.P Morgan
dan keluarga Vanderbilt, Edison membangunkan sebuah syarikat yang dinamakan
sebagai Edison Electric Light Company.

Di bawah syarikat
ini, Edison membangunkan pelbagai penyelidikan mengenai eletrik. Kemuncaknya
apabila pada 1879, Edison telah berjaya mencipta mentol yang menggunakan filamen
yang diperbuat daripada platinum. Setahun kemudian, Edison telah berjaya menemui
carbonized bamboo adalah elemen
paling utuh dalam menyalakan sebuah mentol. Dikatakan menggunakan buluh karbon
ini, mentol Edison mampu menyala untuk lebih 1200 jam.  Ciptaan-ciptaan Edison ini kemudian ditayang
dan dipamerkan dalam pameran-pameran yang diakui kredibilitinya seperti Paris
Lighting Exhibition pada tahun 1881 dan Crystal Palace pada 1882.

Pada tahun 1886,
Edison telah membina makmal penyelidikan dalam skala besar yang merangkumi kedai
mesin, perpustakaan, dan bangunan khas untuk metalurgi, kimia dan kerja kayu. Edison
selepas itu mencipta pelbagai lagi ciptaan hebat. Contohnya seperti Kinetoskop,
yang merupakan kamera gambar hidup pertama yang menampilkan gambar bergerak.
Alat ini dapat memperlihatkan film secara individual melalui lubang kecil yang
menyerupai jendela yang kemudian telah dipatenkan pada tahun 1891.

Tidak juga dilupakan
pada penciptaan bateri alkalin yang pada awalnya dicipta sekadar sumber kausa
kepada peti nyanyinya, sebelum ia digunakan untuk menjana kapal selam dan
peranti-peranti eletrik pada waktu itu. Bahkan, Edison merupakan pencipta
kepada bateri untuk Henry Ford yang kemudian menjadi perintis kepada model kereta
yang sangat ikonik untuk rakyat Amerika Syarikat iaitu Model T. Sesungguhnya
selepas itu, Edison terus mencipta sehingga usianya mencecah 80-an.

RUJUKAN:

History.com. (2009). Thomas Edison. A&E Television Networks. https://www.history.com/topics/inventions/thomas-edison

Newtonic, Learnado. (2019). Thomas Edison: 10 Major Accomplishments And Contributions. https://learnodo-newtonic.com/thomas-edison-contribution

Thomas Edison
Muckers. (n.d) Thomas Edison Lightbulb. http://www.edisonmuckers.org/thomas-edison-lightbulb/

Gallagher, Ethan. (2017). How Did Thomas Edison’s Light Bulb Work?. https://sciencing.com/thomas-edisons-light-bulb-work-4914923.html

Libarary Congress. (n.d). Inventing Entertainment: The Early Motion Pictures and Sound Recordings of the Edison Companies. https://www.loc.gov/collections/edison-company-motion-pictures-and-sound-recordings/about-this-collection/


Suara Sebenar Paderi Firaun Kini Boleh Didengari

Menpehtyre Ramses berkuasa mungkin selama dua hingga empat tahun sahaja. Baginda mengasaskan Dinasti ke-19 yang menguasai Mesir Purba, selepas mendapat takhta daripada Horemheb.

Dan mungkin nama Ramses itu sendiri akan ditelan zaman, jika Seti memilih nama lain untuk putera sulungnya.

Ramses II menikmati tempoh kuasa sangat lama (1279 SM hingga 1213 SM) dan memajukan Mesir Purba sehingga menjadi kuasa rantau.

27 tahun selepas Ramses II menjadi mumia, seorang lagi Usermaatre Meryamun Ramses naik ke takhta Mesir. Baginda dikatakan Firaun agung yang terakhir.

Selepas baginda, takhta Mesir diwarisi Firaun yang bernama Ramses. Ketika kepimpianan Ramses XI, Mesir Purba mempunyai seorang paderi bernama Nesyamun.

Mumia Seorang Paderi

Tidak banyak yang diketahui tentang Nesyamun, cuma seorang paderi yang berkhidmat di Karnak. Selepas Ramses III, pengaruh Mesir Purba merudum secara berperingkat.

Kuasa kerajaan sudah tidak lagi sehebat untuk dibandingkan seperti dahulu. Jadi Nesyamun mengabdikan diri di kuil dengan bau setanggi hingga tahun 1100 S.M.

Jasad Nesyamun diawetkan seperti biasa sebagai persediaan ke Alam Barzakh.

Dalam kepercayaan Mesir Purba, mumiafikasi ialah suatu jendela yang mengekalkan kesucian jasad dan keabsahan roh untuk menyambung “kehidupan selepas kem4t1an”.

Nama Nesyamun hanya wujud dalam catatan sejarah sahaja, selepas naik turun satu demi satu dinasti firaun. Akhirnya sistem firaun sendiri pvpvs, oleh kerana kebangkitan dan kejatuhan kuasa-kuasa rantau.

Daripada Darius II hinggalah Rom, sebelum diserap dalam empayar-empayar menyusul, Nesyamun hanya tenggelam daripada perhatian orang sehingga ditemui peneroka British.

Jasadnya kemudian diterbangkan ke United Kingdom untuk dikaji secara lanjut. Keranda jasad dihiasi dengan gambaran, yang bantu saintis memahami peranan dimainkan Nesyamun semasa berkhidmat di Karnak.

Mereka juga telah menjalankan kajian pada jasad Nesyamun, untuk mengenalpasti peny4k1t dan punca kem4t1an secara menyeluruh.

Suara Yang Diam Selama 3,000 Tahun

Kemajuan teknologi membuka jendela baru dalam bidang ini. Nesyamun mempunyai tekak dan salur pernafasan yang diawet begitu sempurna.

Jadi setiap inci mempengaruhi bunyi suaranya telah dikaji saintis, yang kemudian menciptakan semula suara Nesyamun secara simulasi.

Seorang saintis pertuturan bernama Piero Cosi dijemput untuk bantu membina semula suara ini. Cosi sebelum ini berjaya membuat suara mumia bernama Ötzi (yang tidak begitu berjaya).

Cosi amat gembira untuk bekerjasama dalam misi ini. Beliau memasukkan Nesyamun dalam sebuah pengimbas tomografi untuk mendapatkan perincian berdimensi.

Dengan perincian ini, mereka kemudian membuat model 3D khusus di bahagian percakapan sahaja.

Dan bunyi suara Nesyamun adalah seperti berikut:

Takdir memainkan peranan unik di sebalik kejayaan ini. Nesyamun ketika hidup suka mendendangkan lagu pada dewa-dewinya.

Keranda Nesyamun meninggalkan hasrat terakhir: “aku mahu berbicara dengan mereka (dewa-dewi) di Alam Barzakh sepertimana aku buat ketika hidup”.

Ibaratkan tidak mahu suaranya ditenggelami zaman, hasrat Nesyamun jelas termakbul.

Sains telah mengembalikan suaranya. Bunyi seperti kambing ini ialah langkah pertama dalam perjalanan untuk meletakkan perkataan, supaya boleh susun sepotong ayat.

Tetapi sekurang-kurangnya semua boleh membayangkan suara Nesyamun dulu. Dan kejayaan menciptakan semula suara Nesyamun kini mengalihkan perhatian saintis-saintis berkenaan, dengan satu tanda tanya besar:

Suara siapa pula kami kena reka semula?


Lelaki Malaysia Bakal Kesepian Di Masa Hadapan?

Perkahwinan memang menjadi impian bagi setiap lelaki di Malaysia tetapi hari ini nak laksanakannya bukan mudah. Di tambah lagi dengan kos sara hidup semakin meningkat, perkahwinan bukanlah satu pilihan yang sesuai dalam masa terdekat. Ada juga mendakwa, perkahwinan menjadi semakin sukar kerana demand yang bukan-bukan daripada pihak perempuan.

Situasi itu membuatkan ramai lelaki lebih selesa solo dan fokus kepada pekara yang memberi manfaat kepada mereka. Tapi tahukah anda sebenarnya, kos sara hidup tinggi dan perempuan terlalu memilih bukanlah sebab utama mengapa lelaki selesa solo. Ini kerana jika dua perkara itu tiada sekalipun, lelaki Malaysia akan tetap solo dan kesepian di masa hadapan. Kenapa boleh jadi begitu?

Menurut Jabatan Perangkaan Malaysia, jumlah lelaki telah meningkat dengan mendadak sebanyak 52.3% berbanding wanita. Bermakna seramai 17 juta populasi Malaysia terdiri daripada orang lelaki. Manakala bakinya iaitu sekitar 15.5 juta adalah wanita. Jika dikira secara nisbah, jumlah lelaki kepada wanita akan menjadi 110:100. Jadi apa kaitan antara populasi lelaki yang lebih banyak berbanding wanita dengan kesepian?

Sekarang ini cuba bayangkan, andai kata setiap lelaki di Malaysia hanya akan berkahwin dengan seorang wanita sahaja. Berdasarkan nisbah 110:100, ada lebih 10 orang lelaki yang kesepian kerana jumlah wanita tidak mencukupi. Jika ada lelaki yang memang tak cukup satu dan kurang miliki kesetian, pasti lebih daripada 10 orang lelaki akan sentiasa kesepian.

Tapi kalau dikira berdasarkan nisbah sahaja, pasti nampak sikit dan mungkin tidak akan memberikan kesan. Bagaimana pula kalau dikira berdasarkan jumlah sebenar populasi rakyat Malaysia, pasti ramai yang terkejut. Jumlah lelaki adalah 17 juta dan wanita pula adalah 15.5 juta. Jika seorang lelaki mengahwini seorang wanita, maka tinggal sejumlah 1.5 juta lelaki yang bakal kesepian.

Itu belum masuk lagi mereka yang suka lebih dari satu dan pertambahan populasi pada masa hadapan. Jadi adakah ini sesuatu yang perlu kita semua bimbangkan?

Jangan risau kerana trend sedemikian rupa juga turut terjadi di negara lain. Sebagai contoh di India, nisbah lelaki kepada wanita adalah 108:100. Bermaknan sebanyak 723.97 juta daripada populasi keseluruhan India adalah lelaki. Bagi China pula, sebanyak 51.24% daripada keseluruhan populasi adalah lelaki.

Biarpun begitu masih terdapat lagi beberapa tempat di Malaysia yang miliki populasi wanita lebih ramai berbanding lelaki. Antaranya adalah Putrajaya yang miliki nisbah lelaki kepada wanita sekitar 96:100. Jadi kepada lelaki-lelaki Putrajaya, peratusan untuk anda mengalami kesepian adalah rendah kerana jumlah yang sedikit.

Bagi lelaki Malaysia secara keseluruhannya, usah bersedih kerana anda juga boleh lari daripada kesepian dengan memilih wanita daripada negara yang memiliki populasi wanita agak tinggi. Antaranya adalah seperti Rusia, Latvia, Ukraine, Armenia dan Belarus. Keempat-empat negara ini memiliki nisbah lelaki yang lebih rendah berbanding perempuan iaitu 86:100. Selepas ini mungkin anda tidak lagi kesepian.

Kesimpulannya, pertambahan populasi di sesebuah negara itu adalah satu perkara normal untuk menuju negara maju. Jika sesebuah negara itu sedang mengalami kekurangan populasi atau menjadi tua, ia akan menjadi masalah besar kerana akan kekurangan pekerja untuk membangunkan negara. Kepada anda yang single itu, jika ada bertanya kenapa tidak kahwin lagi. Cakap sahaja anda tergolong daripada 1.5 juta lelaki yang menjadi lebihan populasi di Malaysia.

Ada banyak buku menarik – fiksyen dan bukan fiksyen – menanti anda di halaman Shopee kami. Kalian dipelawa layari pautan dibawah:

RUJUKAN:

Bernama. (2021, Februari 10). Populasi penduduk Malaysia sudah cecah 32.73 juta, lelaki melebihi wanita. Astro Awani. Dipetik daripada https://www.astroawani.com/berita-malaysia/populasi-penduduk-malaysia-sudah-cecah-3273-juta-lelaki-melebihi-wanita-282292

Zanariah Abd Mutalib. (2022, Februari 14). Nisbah jantina rakyat Malaysia 110 lelaki berbanding 100 wanita. Berita Harian. Dipetik daripada https://www.bharian.com.my/berita/nasional/2022/02/922366/nisbah-jantina-rakyat-malaysia-110-lelaki-berbanding-100-wanita


Dari Pelacur Menjadi Ratu Lanun Yang Menggerunkan

Tangan yang lembut mengayun buaian, jangan disangka tidak mampu menggegarkan dunia. Mungkin itulah peribahasa yang sesuai untuk satu watak dalam sejarah China iaitu Ching Shih apabila daripada kehidupan sadis dan menyedihkan sebagai seorang pelacur menjadi raja lanun yang pada zaman kemuncaknya, mengawal lebih 70, 000 anak buah lanun-lanun dibawahnya. Mendengar sahaja pendahuluan tentangnya pun kita dah rasa teruja?

Sejarah hebat Ching Shih yang merupakan anak jati Guangdong, Selatan China ini lahir pada 1775. Nama kelahirannya ialah Shil Xiang Gu. Apabila meningkat dewasa, dia bekerja sebagai seorang pelacur di rumah pelacuran terapung di Canton. Kejelitaan Ching Shih harum apabila dibualkan oleh banyak orang. Ia telah menarik perhatian salah seorang lanun ketika itu, Zheng Yi yang mengetuai Armada Panji Merah (Red Flag Fleet) dan mengidamkan untuk memperisterikan Ching Shih.

Terdapat pelbagai catatan yang menceritakan tentang penyatuan mereka berdua. Ada yang mengatakan bahawa Zheng Yi telah menjarah rumah pelacuran tersebut dengan armadanya, dan mengarahkan dibawakan Ching Shih kepadanya lalu mereka pun berkahwin. Dalam kisah yang lain pula mengatakan ketika Zheng Yi meminta agar Chih Shih bersetuju untuk berkahwin dengannya, maka Ching Shih menawarkan syarat untuk dipatuhi oleh Zheng Yi. Ching Shih harus mempunyai kuasa di dalam armada lanun yang dipimpin oleh Zheng Yi dan setiap harta yang dijarah oleh armada kapal Zheng Yi, harus dikongsikan sama rata dengannya. Bersetuju dengan cadangan Zheng Yi, maka mereka pun berkahwin dan bermulalah kisah Red Flag Fleet diketuai oleh pasangan suami isteri Zheng Yi dan Ching Shih.

Red Flag Fleet dibawah pimpinan Zheng Yi dan Ching Shih semakin maju. Daripada 200 buah kapal, jumlah kapal yang bersama armada ini mencecah sehingga 1800 buah kapal. Kru armada Red Flag Fleet pula mencecah sehingga 70, 000 orang lanun ketika kematian Zheng Yi selepas 6 tahun berkahwin dengan Ching Shih. Angka yang sangat menakjubkan ini mungkin dicapai oleh kerana mereka berdua mengadakan pakatan dengan dengan ketua lanun bernama Wu Shi’ Er, membentuk Pakatan Lanun-Lanun Kantonis.

Kematian Zheng Yi tidak sesekali menghumbankan kehidupan Ching Shih kembali ke lembah pelacuran, sebaliknya Ching Shih mengambil alih posisi nahkoda dan ketua untuk armada yang ditinggalkan oleh Zheng Yi. Sudah tentu, Ching Shih melakukannya dengan sokongan anak angkat yang diambilnya ketika perkahwinan dengan Zheng Yi iaitu Chang Pao. Maka bermulalah pemerintahan Ching Shih ke atas armada kapal yang ditinggalkan Zheng Yi.

Mengejutkan, pemerintahan Ching Shih adalah sangat tersusun dan menakjubkan. Ching Shih seperti mewujudkan kerajaannya tersendiri dalam kalangan armada kapal tersebut. Dibawah pimpinan Ching Shih, setiap lanun-lanunnya terikat pada undang-undang dan percukaian. Sebagai contoh, apa-apa harta yang dijarah dan dirampas, hendaklah dipersembahkan dihadapan Ching Shih. Biasanya 80 peratus dari bahagian harta yang dirampas, akan disimpan di dalam tabung kapal sendiri manakala selebihnya boleh dikongsi di kalangan lanun yang merampas.

Bahkan, Ching Shih merupakan seorang pejuang hak wanita yang sangat mengagumkan. Sebagai contoh, kalau ada tawanan lanun yang merupakan kaum wanita, mereka yang dikira sebagai “hodoh” harus dilepaskan. Kalau ada lanun yang berhasrat memperisterikan mana-mana tawanan wanita yang cantik, mereka terikat pada janji untuk menjaga wanita itu sehabis baik dan sebarang usaha kecurangan akan dibalas dengan hukuman mati. Begitu juga dengan jenayah rogol, adalah diharamkan sama sekali.

Para lanun yang merogol tawanan wanita akan dihukum mati. Dan sesiapa yang meninggalkan armada (deserter), mereka juga akan diburu dan dihukum dengan sangat menyeksakan. Misalnya, telinga akan dipotong. Pokoknya selain daripada sistem undang-undang dan percukaian yang wujud dalam Red Flag Fleet, hukuman yang menakutkan dan mengerikan juga menjadi sebahagian daripada pemerintahan Ching Shih sendiri.

Pemerintahan Ching Shih juga dipenuhi dek penguasaan ke atas kampong-kampung di perairan China daripada Canton sehinggalah ke Macau. Banyak kampong-kampung perairan ini terpaksa membayar cukai perlindungan sendiri ke atas Ching Shih. Selain daripada merompak dan menjarah, Ching Shih juga dikatakan mengedar dan menyeludup Candu ke dalam China.

Oleh sebab itu, mungkin Ching Shih digelar sebagai “The Terror Of South China”. Tidak hairanlah sedemikian, kerana dikatakan juga bahawa armada-armada kapal China, Portugis malahkan British sendiri kalah dengan Ching Shih, memaksa kerajaan China ketika itu menawarkan pengampunan kepada semua lanun-lanun dengan harapan untuk menghapuskan penguasaan Ching Shih di lautan.

Ching Shih akhirnya menyerah diri kepada kerajaan China selepas dia dijanjikan pengampunan dan dibiarkan untuk menyimpan harta rampasannya. Dalam masa yang sama, Ching Shih hanya perlu melutut di hadapan Zhang Bai Ling, seorang pegawal kerajaan yang diarahkan untuk mengendalikan kes Ching Shih. Dalam masa yang sama, Zhang Bai Ling harus menjadi saksi kepada perkahwinan antara Ching Shih dan Chang Pao, yang merupakan anak angkatnya yang diambil ketika berusia 15 tahun ketika perkahwinannya dengan Zheng Yi dahulu. Maka berakhirlah karier lanun Ching Shih.

Dia kemudian mengabadikan sisa-sisa hidupnya dengan membuka rumah perjudian di Canton, selain perkahwinannya dengan Chang Pao telah dihadiahkan seorang anak diantara mereka. Usianya agak panjang apabila hanya pada angka 69 tahun barulah Ching Sih meninggal dunia sebagai salah satu daripada lanun yang paling berjaya dalam sejarah, mengatasi legenda lanun seperti Blackbeard dan Kapten Kidd.


Apa Yang Rakyat Mesir Makan Sampai Mampu Bina Piramid?

Lebih kurang seperti kita pada hari ini, masyarakat Mesir purba turut menikmati pelbagai jenis juadah. Jika dibandingkan dengan tamadun-tamadun purba lain, boleh dikatakan bahawa mereka cukup beruntung kerana mempunyai akses terhadap sumber makanan yang pelbagai. Sungai Nil mengalirkan kesuburan buat tumbuh-tumbuhan dan membekalkan habitat buat hidupan sungai.

Umumnya, roti dan bir merupakan makanan ruji buat masyarakat Mesir. Bebuahan, sayuran, dan ikan sering menjadi santapan buat golongan marhaen sambil kelas bangsawan pula berpeluang menikmati daging segar dari pelbagai jenis haiwan.

PENGHASILAN ROTI DAN BIR MESIR PURBA

Roti dan bir merupakan makanan ruji buat masyarakat Mesir. Roti kebiasaannya dihasilkan daripada gandum ataupun barli, di mana bijirin tersebut akan digiling sehingga menjadi tepung. Untuk mempercepatkan kerja-kerja menggiling gandum atau barli, masyarakat Mesir sering memasukkan pasir ke dalam adunan.

Dalam erti kata lain, selain gandum/barli, roti Mesir purba juga mengandungi pasir sebagai bahan. Hal ini turut dibuktikan menerusi penelitian ke atas gigi mumia-mumia Mesir yang menunjukkan bahawa mereka mengunyah pasir sepanjang hayatnya. Sebagaimana biasa, setelah bijirin selesai digiling halus menjadi tepung, ia dicampurkan dengan air dan yis lalu menghasilkan doh. Doh ini kemudian dimasukkan ke dalam acuan tanah liat lalu dimasak di dalam ketuhar tanah.

Untuk menghasilkan bir pula, masyarakat Mesir purba menggunakan sejenis roti khusus yang dipanggil oleh ahli-ahli arkeologi sebagai ‘roti bir’. Roti ini mengandungi jumlah yis yang lebih tinggi berbanding roti-roti lain.

Setelah dibakar pada suhu sederhana, ia kemudian dihancur-hancurkan lalu dimasukkan ke dalam tong berisi air dan dibiarkan selama beberapa tempoh sehingga proses penapaian selesai. Kebiasaannya, bir tidaklah diminum oleh masyarakat Mesir purba sebagai minuman bersenang-senang. Sebaliknya, ia menjadi keperluan bagi mereka memandangkan air Sungai Nil tidak cukup bersih dan selamat untuk diminum.

SUNGAI NIL DAN PEMAKANAN MESIR PURBA

Walaupun Sungai Nil tidak dapat dimanfaatkan sebagai sumber minuman masyarakat Mesir purba, ia berjasa dalam menyuburkan tanah-tanah di sekelilingnya menerusi banjir yang berlaku secara tahunan. Hal ini seterusnya membolehkan pelbagai jenis tumbuhan ditanam, sekaligus menjadi sebahagian daripada diet masyarakat Mesir.

Selain gandum dan barli yang disebutkan di atas, mereka turut menanam pelbagai jenis sayuran seperti bawang besar, bawang putih, daun bawang, kacang lentil, sayur salad, lobak merah, dan lobak putih. Mereka juga mengusahakan tanaman bebuahan seperti pokok ara, pokok kurma, pokok epal, dan pokok delima. Sayuran kebiasaannya dimakan sebagai pelengkap roti dan bir, sementara bebuahan pula dinikmati sebagai sebahagian daripada pencuci mulut.

Di samping itu, Sungai Nil turut membekalkan sumber protein utama (ikan) buat masyarakat umum Mesir. Ikan lazimnya dimasinkan atau dikeringkan supaya ia lebih tahan lama. Selain ikan, mereka turut mengambil sumber protein daripada angsa, itik, merpati, dan puyuh. Namun, makanan sebegini dianggap mewah dan jarang dikonsumsi.

Bagi golongan berada, mereka turut menikmati daging khinzir, daging lembu, dan daging kambing yang jauh lebih mahal. Daging-daging ini kebiasaannya hanya mampu dinikmati oleh masyarakat umum semasa kelangsungan jamuan atau keraian sahaja.

SEBINGKIS PENGETAHUAN TENTANG CARA PENYEDIAAN MAKANAN MASYARAKAT MESIR PURBA

Bagaimanapun, tidak banyak maklumat yang kita ketahui tentang cara penyediaan makanan masyarakat Mesir purba memandangkan tiada resepi yang terselamat sehingga kini.

Berdasarkan alatan memasak dan lukisan-lukisan yang menggambarkan proses penyediaan makanan sebagaimana yang ditemui di makam-makam Mesir purba, kita boleh menyimpulkan bahawa hidangan mereka dihasilkan dengan pelbagai kaedah, seperti membakar, merebus, mendidih, menggoreng, dan memanggang.

Bagi menambah perasa pada makanan, masyarakat Mesir purba juga menggunakan jintan putih, ketumbang, dan kayu manis. Begitu juga dengan madu dan sirap kurma, sirap anggur, dan sirap buah ara, di mana ia digunakan bagi memaniskan lagi masakan.

TERJEMAHAN:

Wu Mingren. (23 November 2018). What Egyptians Ate: Did the Cuisine of Ancient Egypt Reflect the Tastes of Today? Ancient Origins. https://www.ancient-origins.net/history-ancient-traditions/ancient-egyptian-food-0011035


Remaja Genius Malawi Yang Kisahnya Diadaptasi Jadi Filem Netflix

Malawi adalah sebuah negara kecil di Afrika, dengan saiz dan populasinya hampir dua kali lebih kecil berbanding Malaysia. Ia bersempadan dengan Tanzania di utara, Mozambique di selatan, dan Zambia di barat. Di antara lima buah negara yang disebutkan tadi, Malawi menduduki Indeks Kebahagiaan paling rendah iaitu pada tangga ke-144. Ini menjadikannya negara keenam paling tidak bahagia di dunia.

Antara penyumbang utamanya adalah kri.sis makanan, terutama yang melanda pada tahun 2001-2002 dan 2005-2006. Seperti jiran di kiri dan kanannya, Malawi adalah negara pertanian. Pada 2010, sektor tersebut mewakili 30% dari GDP negara. Ia juga menjadi lubuk kehidupan buat empat dari lima rakyat Malawi, dengan jagung menjadi makanan ruji.

Pergantungan penuh terhadap sektor pertanian bagaimana pun membuatkan mereka terdedah kepada sebarang perubahan cuaca dan harga. Tambahan, petani-petani di Malawi tidak mempunyai akses pengairan yang baik – walaupun negara itu memiliki tasik ketiga terbesar di benua Afrika, iaitu Tasik Malawi.

Jadi, jika berlaku aral, mereka hanya boleh bergantung pada jagung-jagung dalam simpanan sambil berharap agar keadaan segera pulih. Namun, ben.cana yang menimpa pada 2001 adalah di luar kebiasaan mereka.

Lebih 335,000 petani terjejas akibat banjir pada awal tahun. Hasil tuaian pula jatuh sebanyak 200,000 MT. Ini memaksa petani mengikat perut. Menjelang akhir Disember, sebanyak 59% populasi Malawi kehabisan makanan. Peratusan itu meningkat sehingga 70% pada Februari tahun berikutnya, menjadikan kri.sis tersebut adalah yang paling buruk dalam tempoh 50 tahun.

Ini memaksa Presiden Bakili Muluzi mengisytiharkan daru.rat, walaupun sebenarnya ia agak terlambat. Sejak April, kor.ban kebu.luran sudah pun mencecah 500 orang. Taun yang melanda pada September 2001 pula mera.gut seramai 1,000 nyawa. Jadi, tindak-balas kerajaan yang hanya berlaku pada Februari 2002 boleh dikatakan ibarat sudah terhantuk baru tengadah.

Namun, ia satu perkara yang munasabah. Malawi hanya sebuah negara kecil dan miskin. Bahunya menanggung terlalu banyak masalah sementara tangannya pula menggenggam terlalu sedikit sumber.

Pada 2001 pula, tumpuan dunia terletak pada Afghanistan, terutama rentetan peristiwa sembilan sebelas. Jadi, wajar bila suara badan-badan bukan kerajaan (NGO) Malawi tidak didengari baik di telinga kerajaan mahupun badan kebajikan dunia kecuali setelah daru.rat diisytiharkan.

Semenjak itu, barulah bantuan mula dihantar. Misalnya, daripada 1.4 juta kanak-kanak Malawi yang mengalami masalah bantut akibat malnutrisi, dua pertiganya ditanggung rapi oleh badan WFP (Program Makanan Sedunia). Ini tidak termasuk dua juta rakyat yang menerima bantuan makanan kecemasan dari Bill and Melinda Gates Foundation, dan 37,500 buah keluarga petani yang dibekali oleh Church World Service (CWS).

Laporan bantuan sebegini boleh sahaja diperpanjang dengan rujukan dari media-media antarabangsa. Cuma, bagaimana dengan rakyat Malawi sendiri? Adakah mereka hanya berpeluk tubuh dan menanti tongkat diberi?

Nah, di sinilah bermula kisah inspirasi seorang anak petani yang mengubah kehidupan di kampung-kampung Malawi. Nama anak ini William Kamkwamba. Ketika kri.sis melanda, William berusia empat belas tahun. Ketika itu, beliau baru sahaja diterima masuk ke Sekolah Menengah Kachokolo, setelah menamatkan gred lapan di Sekolah Rendah Wimbe.

Namun, lantaran kekangan keadaan, William diberhentikan. Yuran berjumlah $80 (sekitar RM240) terlalu besar untuk dibayar oleh Trywell dan Agnes yang menanggung tujuh orang anak. William adalah anak kedua dan satu-satunya anak lelaki dalam keluarga.

Kalau diikutkan, keluarga beliau tidaklah terlalu miskin jika dibandingkan dengan keluarga lain di Kampung Masitala. Kebun jagung milik Trywell cukup berjaya. William sendiri membantu keluarganya dengan membuat perkhidmatan membaiki radio milik jiran tetangga. Jadi, hidup mereka tidaklah terlalu papa.

Cuma, rentetan banjir yang berlaku pada 2001, hasil tuaian jadi kurang memberangsangkan. Bukan kebun Trywell sahaja yang terjejas. Kebun milik jiran-jirannya juga sama. Tambahan, selepas berlaku mu.sibah banjir, cuaca kering pula menyusul.

Jadi, fikir Trywell, dalam saat-saat sukar begini, kudrat jantan William lebih diperlukan berbanding otaknya yang ligat. Sebab itu, William diberhentikan sekolah. Wang yang ada pula disimpan untuk kegunaan di waktu kecemasan.

Namun, sebagai seorang yang gemarkan ilmu, William enggan meninggalkan dunia pembelajaran. Sambil membantu bapanya di kebun, William juga rajin untuk cu.ri-cu.ri masuk ke perpustakaan kecil di kampung. Suatu ketika, beliau terjumpa sebuah buku tentang kincir angin. Dalam buku itu, diceritakan tentang cara membinanya dan apa pula kegunaannya.

Ia kemudian memberikan William satu idea: apa kata kita bina kincir angin? Malawi memang kekurangan banyak sumber tetapi tidak angin. Jadi, mengapa tidak manfaatkannya untuk selesaikan dua perkara utama, iaitu elektrik dan air?

Dengan adanya elektrik, keluarganya tidak perlu lagi membeli minyak tanah. Wang jadi jimat. Badan pun jadi sihat. William sendiri dapat berjaga malam untuk membaca, tanpa perlu lagi tidur seawal jam tujuh. Dengan adanya bekalan air yang dipam dari perigi pula, bapanya tidak perlu lagi risau pada basah-kering cuaca. Kakak dan adik-adik perempuannya juga tidak perlu bersusah-payah menimba air dari perigi.

Jadi, William pun pasang tekad. Kincir angin mesti dibina. Dengan bantuan beberapa orang rakan, William mengutip barangan yang diperlukan di tempat bu.angan – basikal ro.sak, bilah besi, penyerap hen.takan, dan beberapa lagi yang lain. William juga memo.tong paip PVC di bilik airnya untuk dijadikan bilah kapas yang panjang.

Setelah meluangkan masa selama berminggu-minggu, kincir angin setinggi 15 kaki dan dikuasai oleh dinamo basikal pun selesai dibina. Ia cukup bagi menyalurkan tenaga untuk lampu kecil di bilik tidurnya.

Prototaip tersebut kemudian ditambah baik dengan menara yang lebih kukuh setinggi 39 kaki. Bateri kereta juga digunakan sebagai penyimpan tenaga. Kincir angin ini berupaya menjana tenaga bagi empat biji mentol, sebuah radio dan sebuah televisyen di rumah Kamkwamba di samping mengecas telefon bimbit milik jiran-jiran. Kincir ketiga yang dibina William pula berupaya mengepam air untuk kegunaan pertanian dan harian.

Kejayaan ini membuatkan nama William dikenali. Ramai mengunjungi Kampung Masitala untuk menyaksikan kincir angin tersebut dengan mata sendiri. Antara mereka ialah Dr. Harford Mchazime, wakil pengarah MTTA (Malawi Teacher Training Activity) yang bertanggungjawab menubuhkan perpustakaan kampung di kawasan-kawasan pinggir bandar.

Menerusi kunjungannya pada tahun 2006, Mchazime dapat tahu yang William telah pun keciciran sekolah selama lima tahun. Justeru melalui surat sokongannya, Willian menyambung pelajaran di Sekolah Menengah Madisi lalu berpindah ke African Bible College. Kemudian, William meneruskan pula pengajian dalam bidang Alam Sekitar di Dartmouth College, New Hampshire dan bergraduasi pada tahun 2014. Ini, cerita bagaimana membina kincir angin memberi William peluang untuk menyambung pendidikan.

Dalam kunjungan yang sama, Mchazime turut membawa jurnalis dari The Malawi Daily Times untuk membuat liputan akhbar. Liputan tersebut tersiar pada November 2006 dan ia menggamit perhatian ramai pengamal media, terutama pengarah program TEDGlobal 2007, Emeka Okafor.

Emeka lantas menjemput William untuk menghadiri acara tersebut yang berlangsung di Arusha, Tanzania. Walaupun sesinya cuma berlangsung enam minit, ia memadai untuk melekatkan lagi Malawi di peta mental masyarakat dunia. Ia menceritakan tentang kri.sis makanan yang melanda, tentang kincir angin yang dibina, dan tentang kegeniusan William walau umurnya masih muda.

Menerusi acara tersebut juga, sejumlah dana dapat dihimpunkan dan ia digunakan oleh William untuk menyekolahkan adik-beradik dan beberapa orang rakannya, membiayai belanja perubatan keluarganya, dan juga mengerjakan beberapa projek pertanian dan pemasangan panel solar di kampungnya.

Dua tahun kemudian, William dijemput lagi untuk berucap di pentas antarabangsa. Antaranya di International CES dan African Economic Forum yang masing-masing berlangsung pada Januari dan Mac. Pada September pula, beliau menerbitkan autobiografinya yang ditulis bersama Bryan Miealer, berjudul The Boy Who Harnessed The Wind yang kemudian diadaptasi menjadi filem Netflix di bawah tajuk sama pada tahun 2019.

Aktivisme William tidak terhenti setelah beliau bergraduasi. Menerusi penglibatannya dalam pertubuhan Ideo.org, William menggerakkan kempen kebersihan di India dan anti-kega.nasan di Kenya. Ketika bekerja di WiderNet pula, William terlibat dalam membekalkan pendidikan digital kepada populasi Malawi dengan membangunkan eGranaries yang berfungsi seperti perpustakaan atas talian.

William juga mempunyai pertubuhannya sendiri, iaitu Moving Windmills Project yang diasaskan ketika beliau berusia 22 tahun (2009). Menerusi pertubuhan tersebut, William sempat berbakti kepada sekolah lamanya iaitu Sekolah Rendah Wimbe dan Sekolah Menengah Kachokolo yang masing-masing menerima blok bangunan baru yang diperlengkap dengan panel solar dan bekalan komputer riba untuk setiap pelajar.

Ini menjadikan William Kamkwamba sebagai salah satu ikon inspirasi terutama buat golongan belia di Malawi – sebuah negara yang walaupun merupakan antara negara paling miskin dan kurang membangun di dunia, ia menyimpan harapan di masa hadapan di mana ia dijangka mencapai akses 100% terhadap elektrik menjelang 2030.

RUJUKAN

Humanitarian, The New. (2002). Donors slow to respond to (ditapiskan), NGO.

King, Sarah. (n.d). Malawi food shortage: How did it happen and could it have been prevented? Field Exchange.

Menon, Roshni. (2013). (Ditapiskan) in Malawi: Causes and Consequences. Human Development Reports.

Nations, United. (2019). Malawi Has an Opportunity to Achieve 100% Sustainable Energy Access by 2030.

Tenreyo, Tatiana. (2019). The Inventor From ‘The Boy Who Harnessed The Wind’ Is Grown Up & Making A Difference Globally. Bustle.

Zetter, Kim. (2009). Teen’s DIY Energy Hacking Gives African Village New Hope. Wired.


Penemuan Bilik Hamba Dedah Kehidupan Hamba Pompeii

Pompeii tidak pernah menghampakan pengkaji arkeologi yang membuat kajian di situ. Ada saja penemuan baru yang menambah lebih banyak maklumat tentang kehidupan orang Rom ketika itu termasuk di Pompeii. Terbaru, mereka menemui sebuah bilik ha.m.ba yang masih sempurna di sebuah tapak vila di Civita Giuliana, 700 meter di barat laut kota lama Rom itu.

Penemuan ini dibuat lebih setahun selepas pasukan arkeologi menemui dua mangsa le.tu.san Gunung Vesuvius pada 79 Masihi di vila sama. Mereka percaya dua ma.ya.t yang ditemui bersama berkemungkinan tuan dan ha.m.ba yang pernah menghuni vila tersebut.

Bilik ini bukan saja berperanan sebagai tempat tinggal ha.m.ba tetapi turut berperanan sebagai stor simpanan. Ia hanya mempunyai sebuah tingkap tinggi dan bebas daripada sebarang perhiasan dinding. Sementara katil-katil yang ditemui boleh diselaraskan dengan dua buah katil berukuran 1.7 meter dengan sebuah lagi katil berukuran 1.4 meter. Ini menunjukkan pasangan suami isteri berstatus ha.m.ba bersama anak mereka pernah tinggal di situ.

Beberapa barang peribadi milik ha.m.ba turut dijumpai dalam bilik berkenaan. Antara artifak yang ditemui ialah amfora besar untuk tujuan penyimpanan dan jag-jag buatan seramik. Sementara ketiga-tiga katil yang ditemui diperbuat daripada papan kayu dan tali.

Selain itu, mereka turut menemui barang-barang yang ada kaitan dengan kereta kuda seperti barangan perak dan tekstil – berkemungkinan abah-abah yang dipasang pada kuda. Pasukan pengkaji turut menemui elemen pemanduan kayu untuk sebuah kereta kuda.

Bagi pengarah taman arkeologi Pompeii, Gabriel Zuchtriegel, penemuan sebegini merupakan sesuatu yang luar biasa. Ini kerana ia memberi peluang kepada pengkaji arkeologi untuk melihat tetingkap masa realiti individu-individu yang hidup sebagai ha.m.ba pada ketika itu.

Sementara Menteri Kebudayaan Itali Dario Franceschini berpandangan penemuan ini menambah lagi maklumat komuniti arkeologi tentang Pompeii. Ini termasuk mengetahui kehidupan seharian penduduk Pompeii yang berstatus ha.m.ba di mana masih sedikit maklumat diketahui tentang mereka.

Kalau anda berminat dengan kandungan dan artikel berkaitan dengan Tamadun Rom, kami nak cadangkan buku terbaru kami, Kitab Tamadun Rom sebagai bahan bacaan di webstore kami: https://bit.ly/pratempahktmktr

RUJUKAN

Giuffrida, A. (2021, 6 November). Discovery of Pompeii DITAPIS room sheds rare light on real Roman life. The Guardian.

Associated Press. (2021, 6 November). Pompeii dig yields rare window on daily life of DITAPIS.

Sumber gambar: Getty Images.


Notre Dame De Paris: Ranapnya Secebis Besar Sejarah Perancis

Pada saat artikel ini sedang ditulis, Gereja Notre Dame de Paris masih
lagi dijilat api. Ternyata, pencapaian para jurutera Zaman Pertengahan menjadi
dilema besar buat pasukan bomba zaman moden apabila ketinggian gereja tersebut
menjadi cabaran utama.

Gereja Notre Dame de Paris (Our Lady of Paris) yang didedikasikan untuk
Maryam Alaihassalam merupakan antara mercu tanda Eropah pada zaman pertengahan.
Dibina pada tahun 1163 dengan batu asas diletakkan sendiri oleh Pope Alexander
III, pembinaan gereja ini mengambil masa ratusan tahun untul disiapkan. Seiring
dengan perkembangan teknologi ketika itu, pelbagai perubahan kepada pela nasal
berlaku sebelum Notre Dame siap sepenuhnya pada tahun 1345.

Dengan sejarah yang begitu panjang, Notre Dame menjadi saksi bisu
pelbagai peristiwa bersejarah dan berdarah di Kota Paris. Notre Dame menjadi
saksi kepada peperangan dan rusuhan antara Katolik dan Protestan di Kota Paris.
Pada tahun 1548, Notre Dame de Paris diserang puak Huguenots (Protestan)
manakala pada tahun 1572, ianya menjadi saksi kepada serangan balas yang
digelar St. Barthelomew’s Day Massacre.

Namun, waktu paling malang untuk Notre Dame adalah semasa Perancis
melalui Zaman Revolusi. Pada tahun 1789, Notre Dame Bersama kesemua gereja yang
ada di Perancis dirampas menjadi hak milik negara. Patung-patung yang
melambangkan raja-raja Kerajaan Bani Israel zaman lampau dipancung para
revolusioner dan akhirnya pada tahun 1793 – para fanatik ateis menodai kesucian
gereja dengan melaksanakan ‘Fête de la Raison’ (Feast of Reason) di dalam
gereja pada 10 November 1793. Sophie Momoro, isteri salah seorang revolusioner telah
membawa watak ‘Goddess of Reason’ dalam pesta tersebut. Dalam pesta tersebut,
Sophie memakai pakaian yang menjolok mata dan menduduki ruang utama altar yang
pada asalnya menempatkan imej Maryam.

Semasa pemerintahan Napoleon dan setelah Concordat ditandantangani
bersama pihak Paus, Notre Dame kembali menjadi milik umat Katolik. Menyedari
kepentingan Notre Dame dalam menonjolkan ‘legitimacy’ beliau sebagai
pemerintah, Majlis Kemahkotaan Napoleon Bonaparte telah dilangsungkan di dalam
Notre Dame pada 2 Disember 1804. Namun sejarah Notre Dame selepas terusirnya
Napoleon kian pudar. Raja-raja Bourbon lebih mengutamakan Basilica di-Raja
Saint-Denis yang menempatkan makam para Raja-raja Perancis. Notre Dame kian
pudar dan hampir menerima nasib banyak gereja-gereja binaan Gothic yang
dirobohkan.

Namun akhirnya muncul seorang figura yang menyebabkan Notre Dame begitu
terkenal sehingga kini. Figura tersebutlah yang menambat hati manusia dari
pelbagai latar bangsa mahupun agama untuk mendekati Notre Dame. Sosok ini tidak
lain tidak bukan adalah Victor Hugo, penulis agung Perancis yang telah
mempopularkan pantun Melayu kepada dunia barat.

Victor Hugo sedar bahawa nasib malang akan menimpa Notre Dame sekiranya dibiarkan terabai. Menggunakan kemahiran penulisan beliau, Victor Hugo telah menulis salah satu karya agung beliau berjudul ‘Notre-Dame de Paris’ atau terjemahan Inggerisnya, “The Hunchback of Notre Dame”. Victor Hugo menggunakan drama antara Quasimodo, Archdeacon Frollo, Esmeralda, dan Phoebus sebagai ‘umpan’ dalam menarik orang ramai mendekati Notre Dame. Sebahagian besar novel beliau memuji kecantikan senibina Notre Dame.

Beliau membandingkan tugas sang arkitek, khususnya arkitek Notre Dame sebagai penyair agung. Tulis beliau dalam novel tersebut, :quiconque naissait poète se faisait architecte” – “barangsiapa yang lahir sebagai penyair akan menjadi arkitek”. Ternyata Victor Hugo berjaya dalam menarik perhatian seantero dunia ke Notre Dame – disebabkan watak-watak yang dihidupkan beliau dalam novel tersebut, lawatan ke Paris umpama tidak sah jika tidak bertandang ke Notre Dame, walaupun terdapat ratusan lagi gereja yang hampir hebat senibinanya di Kota Paris.

Pada Perang Dunia Kedua, Notre Dame hampir saja ranap di bawah arahan
Adolf Hitler. Apabila Jerman kian diasak oleh pihak Berekutu, Adolf Hitler mengarahkan
General Dietrich von Choltitz untuk memusnahkan seluruh Kota Paris, termasuklah
Notre Dame yang harus dibom. Bagi Adolf Hitler, lebih baik Paris musnah
daripada ditawan Pasukan Bersekutu. Di sini diplomat Sweden, Raoul Nordling
telah bersemuka dengan Choltitz dan mendesak beliau supaya mengingkari arahan
Hitler. Siri perbualan antara Choltitz dan Nordling akhirnya difilemkan pada
tahun 1965, “Is Paris Burning?” dan sekali lagi pada tahun 2014 dalam filem
berjudul “Diplomacy”.

Walaupun Notre Dame yang kukuh dibina menggunakan ratusan kayu oak bertahan menempuh era Revolusi dan penaklukan Perancis oleh pelbagai kuasa – ianya ranap pada Isnin, 15 April 2019 akibat kebakaran. Sejarah Perancis, khususnya penganut Katolik negara Gaul ini amat berkait rapat dengan Notre Dame. Kayu oak, yang ditebang dari 21 hektar hutan Perancis telah menjadi asas Notre Dame selama hampir satu milenia. Namun semuanya ranap ditelan api yang menjulang tinggi.

Pada minggu ‘Holy Week’, secebis besar sejarah Perancis dan peradaban Barat hilang dimamah api. Jika Korea pernah berkabung atas ranapnya Pagar Kota Namdaemun, kini Perancis berkabung atas ranapnya Notre Dame. Namun tidak seperti Pagar Kota Namdaemun yang dapat dibina semula, pihak sejarawan dan pakar senibina telah membawa khabar buruk bahawa Notre Dame tidak akan mampu diselamatkan. Saksi bisu Paris kini menghadap ajal.